title: Arnold Viiding

text: Arnold Viiding (19. maaliskuuta 1911 Valga – 19. lokakuuta 2006 Sydney, Australia) oli virolainen yleisurheilija, joka kilpaili kuulantyönnössä ja kiekonheitossa. Hän voitti kultaa Torinon EM-kisoissa 1934 kuulantyönnössä ja sijoittui samoissa kisoissa kiekonheitossa viidenneksi. Viidingillä oli hallussaan maansa kiekonheittoennätys vuosina 1934 – 1936, kun hän heitti kesäkuussa 1934 46,92 metriä. Kahta viikkoa aiemmin hän oli heittänyt yli puoli metriä pidemmälle, mutta tulos ei ollut virallinen, joten sitä ei hyväksytty ennätykseksi. Viiding osallistui olympialaisiin kerran, Berliinissä 1936. Hän kilpaili kuulantyönnössä, jossa hän sijoittui kahdeksanneksi.


title: Yhdystie 2250

text: Yhdystie 2250 on yhdystie Varsinais-Suomessa. Se alkaa Tarvasjoella valtatieltä 10 yhdystien 12307 risteyksestä ja päättyy kantatielle 41 lähellä Pöytyän kirkonkylää.


title: Yhdystie 2250

text: Tie seuraa aluksi Paimionjokea mutta erkanee siitä Tarvasjoen keskustaajamassa, jossa tiehen yhtyvät Liedon suunnasta yhdystiet 2230 ja 2251, ja noudattelee tämän jälkeen Paimionjoen sivujoen Tarvasjoen kulkua Tarvasjoella, missä tie risteää seututien 224 kanssa. Tie seurailee Tarvasjokea myös Karinaisissa Pöytyällä kunnes erkanee siitä lähellä Pöytyän Kyrön taajamaa, missä tiehen yhtyy Marttilan Ollilan suunnasta seututie 2253. Kyrön taajaman jälkeen tie ylittää valtatien 9 ja siihen yhtyvät yhdystie 2254 Pöytyän Kaulanperän ja yhdystie 2255 Pöytyän Kaulansuun suunnasta. Pöytyän kirkonkylässä tie ylittää Aurajoen ja yhtyy pian tämän jälkeen Kantatiehen 41.


title: Yhdystie 2250

text: Alkuosaltaan valtatieltä 10 Tarvasjoen kirkonkylään tie on osa historiallista Hämeen Härkätietä, joka on eräs Suomen Tiehallinnon määrittelemistä matkailuteistä ja Museoviraston määrittelemä valtakunnallisesti merkittävä rakennettu kulttuuriympäristö. Tämä osuus on myös ennen nykyisen valtatien valmistumista ollut osa valtatietä 10. Tietä edeltävänä Hämeen Härkätien osuutena Turusta päin tultaessa on yhdystie 2230 ja Härkätien reitti jatkuu edelleen yhdystiellä 12307 Marttilan suuntaan.


title: Yhdystie 2250

text: Osoitenimenä tiellä on Tarvasjoella ensin "Hämeen Härkätie" ja sitten "Kyröntie". Pöytyällä sen osoiteniminä ovat ensin "Kyröntie" ja sitten "Karhunojantie" ja "Kirkkotie".


title: Figma

text: Suomen peliohjelmisto- ja multimediayhdistys Figma ry eli "Finnish Games and Multimedia Association" on vuonna 1999 perustettu suomalainen digitaalisten multimediatallenteiden maahantuojien etujärjestö. Yhdistyksen tarkoituksena on ”parantaa tallennetuotannon kulttuuripoliittista asemaa ja oikeudellista suojaa sekä tuotannon, maahantuonnin ja jakelun toimintaedellytyksiä ja kehittää oikeudenhaltijoiden laissa säädettyjen oikeuksien valvontaa”.


title: Figma

text: Figma julkaisee kahden viikon välein listan myydyimmistä videopeleistä, jakaa platina- ja kultapelipalkinnot, ylläpitää vuositilastoa Suomen videopelimarkkinoiden koosta sekä järjesti vuosina 2008–2013 pelialan palkintoja jakavan "Finnish Game Awards" -gaalan. Figma on pohjoismaisen videopelien julkaisijoiden ja jakelijoiden etujärjestö ANGI:n jäsen ja edustaa sitä Suomessa.


title: Figma

text: Figma ry perustettiin 12. huhtikuuta 1999. Ensimmäisenä puheenjohtajana toimi ja käytännön toiminnasta vastasi Nordisk Filmin PlayStation-yksikön johtaja Vesa Artman. Riku Olkkonen valittiin yhdistyksen ensimmäiseksi toiminnanjohtajaksi maaliskuussa 2007. Nykyinen hallituksen puheenjohtaja on Riku Olkkonen ja toiminnanjohtaja Thomas Westerberg.


title: Figma

text: Figma edustaa Suomessa pohjoismaista videopelien julkaisijoiden ja jakelijoiden etujärjestö ANGI:a jonka jäsenyritykset olivat vuonna 2014 Activision Blizzard, AMO, Bergsala, Electronic Arts, Game Outlet, Koch Media, Microsoft, Nordic License, Namco Bandai Partners, Nordisk Film, PAN Vision, Ubisoft, Walt Disney Company ja Warner Brothers.


title: Figma

text: Figma on Euroopan peliyhdistys ISFE:n ja Mediakasvatuskeskus Metka ry:n jäsen. Järjestö tekee yhteistyötä Valtion elokuvatarkastamon kanssa muun muassa ikärajojen valvonnassa ja sillä on edustaja neuvottelukunnassa, joka suunnittelee Elokuvatarkastamon toimintaa.


title: Figma

text: "Finnish Game Awards" on Suomen pelialan järjestämä vuosittainen tapahtuma jota Figma järjesti vuosina 2008–2013. Tapahtuma alkoi "Pelit"-lehden Kyöpelit-gaalasta jossa Figma vuodesta 2003 jakoi kulta- ja platinapelipalkintonsa sekä julkisti tilastotietoa pelialan kehittymisestä Suomessa Vuonna 2008 tapahtuman järjestäminen siirtyi Pelit-lehdeltä Figmalle joka alkoi järjestää sitä Figma-gaala nimellä. Tapahtumassa jaettiin Aapeli-palkinnot vuoden parhaille peleille ja valittiin vuoden paras pelimies sekä vuoden paras pelikauppa. Figma-gaalassa jaettiin myös kulta- ja platinapelipalkinnot yli 10 000 ja yli 20 000 kappaletta myyneille peleille. Vuoden 2009 tapahtuma oli Figman 10-vuotisjuhlat ja siellä alettiin myöntämään Peliluola-kunniamainintaa erityisistä ansioista pelialan kehittämisessä. Vuonna 2010 tapahtuman nimi muuttui edelleen muotoon Finnish Game Awards ja 2014 tapahtuman järjestäminen siirtyi Suomen pelinkehittäjät ry:lle.


title: Figma

text: Figma on julkaissut vuodesta 2007 "Virallinen FIGMA-lista – Suomen suosituimmat pelit" -tilastoa. Lista sisältää Suomen myydyimmät pelit laitealustakohtaisesti jaoteltuna ja ilmestyy kahden viikon välein parittoman viikon tiistaina. Figma julkaisee myös vuosittain tilasto ja Suomen pelimarkkinoiden koosta euroina, myytyjen pelien kokonaismääristä ja siitä paljonko suosituimmat pelit ovat myyneet.


title: Bremenin koulusurmat

text: Bremenin koulusurmat tapahtuivat 20. kesäkuuta 1913, kun 29-vuotias työtön sülzeläinen opettaja Heinz Schmidt avasi tulen Bremenin katolisessa St.-Marien-Schulessa. Kolme tyttöä menehtyi välittömästi ja kaksi muuta myöhemmin; yksi uhreista kuoli kaaduttuaan portaissa yrittäessään paeta. Schmidt myös haavoitti kahdeksaatoista lasta ja kolmea muuta henkilöä. Hänet kukisti koulun henkilökunta. Jesuiittoja syvästi inhonnut ampuja todettiin mielipuoleksi, ja hän pysyi sairaalassa, kunnes kuoli vuonna 1926.


title: David Jenkins (yleisurheilija)

text: David Andrew Jenkins (s. 25. toukokuuta 1952 Pointe-à-Pierre, Trinidad ja Tobago) on brittiläinen entinen yleisurheilija ja olympiamitalisti, joka kilpaili pikajuoksussa. Hän oli Münchenin olympialaisissa 1972 maansa hopeaa voittaneen 4 × 400 metrin viestijoukkueen jäsen. Jenkins oli voittamassa samasta lajista kultaa Rooman EM-kisoissa 1974. Henkilökohtaiselta matkalta hän voitti EM-kultaa Helsingissä 1971 ja -hopeaa Roomassa 1974. Jenkins osallistui olympialaisiin vuosina 1972 – 1980 ja sijoittui 400 metrin henkilökohtaisella matkalla parhaimmillaan seitsemänneksi, vuosina 1976 ja 1980.


title: David Jenkins (yleisurheilija)

text: Urheilu-uransa jälkeen Jenkins myönsi käyttäneensä steroideja parantaakseen suorituksiaan. 1980-luvulla hän myi steroideja yhdessä Juan Javier Macklisin kanssa. Jenkins tuomittiin toimistaan seitsemäksi vuodeksi vankilaan vuonna 1988, mutta hänet vapautettiin jo yhdeksän kuukauden jälkeen. Vuonna 1993 hän perusti Dan Duchainen kanssa Next Nutrition -yhtiön, joka valmisti lisäravinteita urheilijoille ja kehonrakentajille. Duchainen kuoltua hänestä tuli yhtiön puheenjohtaja.


title: Yhdystie 2230

text: Yhdystie 2230 on yhdystie Varsinais-Suomessa. Se alkaa valtatieltä 10 Liedossa ja päättyy yhdystielle 2250 Tarvasjoen keskustaajamassa.


title: Yhdystie 2230

text: Tie alkaen Paappalantien risteyksestä Liedossa, samoin kuin yhdystien 2250 alkuosa siitä valtatielle 10, on osa historiallista Hämeen Härkätietä, joka on eräs suomen Tiehallinnon määrittelemistä matkailuteistä ja valtakunnallisesti merkittävä rakennettu kulttuuriympäristö. Osoitenimenä tiellä on Liedossa "Vanha Hämeentie" ja Tarvasjoella "Hämeen Härkätie".


title: Yhdystie 2230

text: Kulultaan tie seurailee ensin Paimionjoen ja lopussa sen sivujoen Tarvasjoen pohjoisrantaa. Ennen nykyisen valtatien 10 valmistumista 1960-luvun alussa tieosuus on myös ollut osa vielä tuolloin pääosin historiallisen Hämeen Härkätien reittiä noudatellutta valtatietä 10.


title: Boris Savinkov

text: Boris Viktorovitš Savinkov (, kirjallinen salanimi "V. Ropšin", В. Ро́пшин; 31. tammikuuta 1879 Harkova – 7. toukokuuta 1925 Moskova) oli venäläinen sosialistivallankumouksellinen, kirjailija, väliaikaisen hallituksen jäsen sekä yksi bolševikkien vastaisen taistelun ja valkoisten emigranttien johtajista.


title: Boris Savinkov

text: Boris Savinkovin isä oli liberaalien näkemystensä takia erotettu varsovalainen tuomari. Äiti oli taidemaalari Nikolai Jarošenkon sisar ja toimi myöhemmin kirjailijana. Vanhin veli oli sosiaalidemokraatti, joka kuoli karkotettuna Jakutiassa.


title: Boris Savinkov

text: Savinkov opiskeli Varsovassa lukiossa, jossa hän tutustui Ivan Kaljajeviin. Vuonna 1897 hän pääsi Pietarin yliopiston oikeustieteelliseen tiedekuntaan. Vuonna 1898 hän kuului sosiaalidemokraattisiin ryhmiin. Vuonna 1899 hänet pidätettiin, mutta päästettiin pian vapaaksi. Samana vuonna hänet erotettiin Pietarin yliopistosta opiskelijalevottomuuksiin osallistumisen takia. Vuosina 1899–1900 hän jatkoi opintojaan Berliinin ja Heidelbergin yliopistoissa. Vuonna 1901 Savinkov toimi marksilaisen Taisteluliitto työväenluokan vapauttamiseksi -järjestön propagandistina Pietarissa. Vuonna 1902 hänet pidätettiin ja karkotettiin Vologdaan.


title: Boris Savinkov

text: Pidätyksensä ja karkotuksensa aikana Savinkov alkoi kirjoittaa runoja ja kertomuksia, joista ensimmäinen julkaistiin moskovalaisessa "Kurjer"-lehdessä vuonna 1903. Vologdassa hän tutustui Nikolai Berdjajeviin, Aleksei Remizoviin ja tanskalaiseen kirjailijaan Aage Madelungiin. Vaimonsa, kirjailija Gleb Uspenskin tyttären välityksellä hän oli yhteydessä narodnikkeihin. Karkotettuna hän tutustui myös entiseen narodnikkiin ja sosialistivallankumouksellisten johtajaan Jekaterina Breško-Breškovskajaan.


title: Boris Savinkov

text: Vuonna 1903 Savinkov pakeni Geneveen, jossa hän liittyi sosialistivallankumouksellisten taistelujärjestöön. Sen johtajan Jevno Azefin sijaisena hän toteutti muun muassa sisäministeri Vjatšeslav von Plehwen ja suuriruhtinas Sergei Aleksandrovitšin murhat sekä osallistui kenraalikuvernööri Fjodor Dubasovin, sisäministeri Pjotr Durnovon, amiraali Grigori Tšuhninin, ministerineuvoston puheenjohtajan Pjotr Stolypinin sekä keisari Nikolai II:n murhayritysten valmisteluun. Vuodesta 1904 lähtien hän toimi myös sosialistivallankumouksellisen puolueen keskuskomitean jäsenenä. Vuonna 1906 Savinkov pidätettiin ja tuomittiin kuolemaan Sevastopolissa, mutta hän onnistui pakenemaan Romanian kautta Ranskaan. Azefin paljastuttua ilmiantajaksi Savinkov johti sosialistivallankumouksellisten taistelujärjestöä aina sen lakkauttamiseen saakka vuonna 1911.


title: Boris Savinkov

text: Teoksessaan "Vospominanija terrorista" (”Terroristin muistelmia”, 1908–1909) Savinkov kertoo sosialistivallankumouksellisten terroritoiminnasta. Salanimellä V. Ropšin kirjoitettu pienoisromaani "Kon blednyi" (”Tuhkanharmaa hevonen”, 1909) sisältää uskonnollissävytteisiä pohdintoja terrorismin oikeutuksesta. Vuodesta 1911 lähtien Savinkov keskittyi kirjalliseen toimintaansa asuen Ranskassa ja Italiassa. Vuosina 1912–1913 ilmestynyt romaani "To, tšego ne bylo" (”Se mitä ei ollut”) kertoo vuosien 1905–1907 vallankumouksesta. Ensimmäisen maailmansodan aikana Savinkov työskenteli pietarilaisten lehtien kirjeenvaihtajana vaatien sotaponnisteluja häiritsevän vallankumouksellisen toiminnan keskeyttämistä.


title: Boris Savinkov

text: Savinkov palasi Venäjälle helmikuun vallankumouksen jälkeen huhtikuussa 1917. Aluksi hän toimi väliaikaisen hallituksen komissaarina 8. armeijakunnassa ja lounaisrintamalla. Kenraali Lavr Kornilovin kannattajana hän vaati sodankäynnin jatkamista. Kesäkuussa Savinkov nimitettiin Aleksandr Kerenskin varamieheksi ja sotaministeriön johtajaksi. Kornilovin kapinayrityksen aikana elokuussa 1917 hän toimi myös Pietarin sotakuvernöörinä ja sotilaspiirin komentajana. Kapinan kukistuttua hän erosi kaikista tehtävistään. Hallitusta puolustanut, mutta Kornilovin vaatimuksia periaatteessa kannattanut Savinkov erotettiin sosialistivallankumouksellisesta puolueesta lokakuussa 1917. Niin sanottuun esiparlamenttiin hänet valittiin Kubanin alueen edustajana.


title: Boris Savinkov

text: Lokakuun vallankumouksen jälkeen Savinkov osallistui aktiivisesti bolševikkien vastaiseen taisteluun. Kerenskin ja Pjotr Krasnovin johtaman vastavallankumouksen epäonnistuttua Savinkov pakeni Donille, jossa hän oli muodostamassa kenraali Mihail Aleksejevin johtamaa vapaaehtoisarmeijaa. Helmikuussa 1918 hän perusti Moskovassa kaartinupseereista koostuneen Isänmaan ja vapauden puolustusliiton, jonka tavoitteena oli neuvostovallan kaataminen, sotilasdiktatuurin pystyttäminen ja Saksan-vastaisen sodankäynnin jatkaminen. Jaroslavlin kapinan kukistuttua Nikolai Avksentjevin johtama Ufan hallitus lähetti hänet sotilasasiamieheksi Ranskaan.


title: Boris Savinkov

text: Lännessä Savinkovista tuli yksi venäläisten emigranttien johtajista. Hän toimi yhteistyössä Aleksandr Koltšakin ja Anton Denikinin kanssa, etsi tukea länsiliittoutuneilta sekä osallistui vapaaehtoisarmeijan järjestämiseen Puolan ja Neuvosto-Venäjän välisen sodan aikana vuonna 1920. Puolassa Savinkov toimi Venäjän poliittisen komitean johtajana ja julkaisi "Za svobodu" (”Vapauden puolesta”) -nimistä sanomalehteä. Vuosina 1921–1923 Savinkov johti Isänmaan ja vapauden puolustuksen kansanliiton Neuvosto-Venäjää vastaan suunnattua terroritoimintaa. Venäjän kansalaissodan aiheuttamaa pettymystä hän purki Pariisissa vuonna 1923 ilmestyneessä pienoisromaanissa "Kon voronoi" (”Musta hevonen”).


title: Boris Savinkov

text: Elokuussa 1924 Savinkov matkusti Pariisista Varsovaan, ylitti salaa Neuvostoliiton rajan ja joutui pidätetyksi Minskissä. Erään version mukaan hän meni Feliks Dzeržinskin asettamaan OGPU:n ansaan, toisen mukaan hän halusi itse solmia sopimuksen bolševikkien kanssa. Neuvostoliiton korkeimman oikeuden sotakollegio tuomitsi Savinkovin ammuttavaksi, mutta hänen kaduttuaan ja tunnustettuaan neuvostovastaisen toiminnan toivottomuuden tuomio muutettiin kymmenen vuoden vankeudeksi.


title: Boris Savinkov

text: Virallisen ilmoituksen mukaan Savinkov teki itsemurhan heittäytymällä ulos vankilan ikkunasta. Tapahtumasta on esitetty muitakin versioita. Myös monet muut Savinkovin toimintaan ja maailmankatsomukseen liittyvät seikat ovat jääneet hämäriksi. Neuvostoliittolaisen tulkinnan mukaan hänen luonteenomaisia piirteitään olivat ”seikkailunhalu, kyynisyys ja julmuus, jotka ovat näkyvissä myös hänen kirjallisessa tuotannossaan”.


title: Alliance of Valiant Arms

text: Alliance of Valiant Arms eli A.V.A. (koreaksi 아바) on Red Duckin kehittämä ilmainen ensimmäisen persoonan ammuntapeli. Se julkaistiin Koreassa lokakuussa 2007, mutta englanninkielinen versio julkaistiin vasta marraskuussa 2009. Steamin kautta peli tuli pelattavaksi kesäkuussa 2011.


title: Alliance of Valiant Arms

text: Euroopassa pelin servereitä ylläpitää En Masse Entertainment, Kiinassa Tencent, Taiwanissa Garena ja Japanissa Gamechu.


title: Alliance of Valiant Arms

text: Peli sijoittuu kuvitteelliseen konfliktiin Euroopan unionin (EU) ja Neo-Russian Federaation (NRF) joukkojen välillä. Pelaaja voi ostaa uusia aseita, lisäosia, varusteta ja taitoihin vaikuttavia päivityksiä pelin omalla valuutalla. Varusteet kuluvat taistelun aikana, joten niiden korjaaminen on tärkeätä. Aseisiin voi ostaa esimerkiksi äänenvaimentimen tai erilaisia tähtäimiä, mutta kaikki aseet eivät ole muokattavissa.


title: Eppsteinin koulusurmat

text: Eppsteinin koulusurmat tapahtuivat 3. kesäkuuta 1983 Freiherr-vom-Stein Gesamtschulessa Eppstein-Vockenhausenissa. 34-vuotias tšekkiläinen Karel Charva ampui kuoliaiksi kolme opiskelijaa, opettajan ja poliisin. Lisäksi hän haavoitti neljäätoista henkilöä kahdella puoliautomaattisella pistoolilla ennen itsemurhaansa. Ammuskelu on neljänneksi pahin laatuaan toisen maailmansodan jälkeisessä Saksassa Erfurtin (2002), Winnendenin (2009) ja Kölnin koulusurmien (1964) jälkeen.


title: Eppsteinin koulusurmat

text: Noin kello 7.20 tapahtumapäivänä Charva vuokrasi Volkswagenin pakettiauton Frankfurtissa. Hänen oletetaan ajelleen pitkin aluetta etsiessään koulua, jossa oli opetusta kyseisenä päivänä, jona monet koulut olivat suljettuina loman takia. Olikin oletettavasti sattumaa, että ampuja päätyi juuri Freiherr-vom-Stein Gesamtschuleen noin 30 kilometrin päässä Frankfurtista.


title: Eppsteinin koulusurmat

text: Noin kello 10.45 Charva saapui luokkaan 213, jossa Franz-Adolf Gelhaar opetti englantia kuudennen luokan oppilaille. Charva yritti epäonnistuneesti ampua opettajaa ja poistui luokkahuoneesta, mutta saapui sinne jälleen ja ampui opettajaa seitsemästi vatsaan, kasvoihin ja vasempaan käsivarteen. Kun Gelhaar makasi lattialla vakavasti haavoittuneena, Charva alkoi ampua lapsia. Hän surmasi heistä kolme ja haavoitti kolmeatoista, joista neljää vakavasti. Toinen opettaja, Hans-Peter Schmitt, syöksyi luokkaan yrittäen auttaa, mutta tuli surmatuksi, kuten myös aseistautumaton poliisi Gisbert Beck, joka oli koulussa kertomassa oppilaille liikenneturvallisuudesta.


title: Eppsteinin koulusurmat

text: Poliisi saapui rikospaikalle, mutta Charva jatkoi ammuskelua ja ampui itseään noin kello 11.15 suuhun englanninluokkaa vastapäisessä luokassa. Ruumiinavaus paljasti tekijän toimineen alkoholin vaikutuksen alaisena. Kaikkiaan Charva oli ampunut noin 40 laukausta.


title: Eppsteinin koulusurmat

text: Alun alkaen oli epäselvää, tunsiko ampuja haavoittamansa opettajan, sillä juuri ennen ammuskelun alkamista joku oli yrittänyt tavoittaa Gelhaaria; myöhemmin kuitenkin todettiin, että asialla ei ollut ollut Charva.


title: Eppsteinin koulusurmat

text: Prahasta kotoisin ollut Charva oli paennut Saksaan vuonna 1968 ja saanut poliittisen pakolaisen aseman 1971. Hän työskenteli Saksassa taksikuskina sekä vartijana ja aikoi opettajaksi. Hän toteutti laillisilla aseillaan koulusurmat, joiden motiivia ei tiedetä.


title: Eppsteinin koulusurmat

text: Charvan luoteihin kuolivat seuraavat henkilöt:


title: Yhdystie 12307

text: Yhdystie 12307 on osa historiallista Hämeen Härkätietä Varsinais-Suomessa. Se alkaa valtatien 10 ja niin ikään Hämeen Härkätien reittiin kuuluvan yhdystien 2550 risteyksestä Tarvasjoella ja päättyy seututien 224 ja samoin Hämeen Härkätien reittiin kuuluvan yhdystien 2264 risteykseen Marttilan Vättilässä. Tie seuraa koko matkaltaan Paimionjokea.


title: Yhdystie 12307

text: Osoitenimenä tiellä on sekä Tarvasjoella että Marttilassa "Härkätie". Kulultaan tie seurailee Paimionjoen pohjoisrantaa. Ennen nykyisen valtatien 10 valmistumista 1960-luvun alussa tieosuus on myös ollut osa vielä tuolloin pääosin historiallisen Hämeen Härkätien reittiä noudatellutta valtatietä 10.


title: Punahuppu

text: Punahuppu () on nimi kahdelle eri DC Comicsin kustantamalle sarjakuvarikolliselle, jonka loivat alun perin Jerry Robinson ja Bill Finger. Hahmo teki ensiesiintymisensä vuonna 1951 "Detective Comics" -sarjakuvalehden numerossa 168. Punahuppu tunnetaan erityisesti Jokerin aikaisempana alter egona ennen kuin hänestä tuli Jokeri. Toinen Punahupun nimeä kantanut on entinen Robin, Jason Todd.


title: Punahuppu

text: Alkuperäinen Punahuppu oli myöhemmin Jokerina tunnetuksi tullut rikollinen. Hänen asunsa koostui kupumaisesta punaisesta kypärästä ja punaisesta viitasta mustan puvun kera. Yrittäessään ryöstää kemikaalitehdasta hänen kätyrinsä katosivat ja Punahuppu löysi pian itsensä catwalksillalta Batman edessään. Punahuppu katsoi kuitenkin ainoaksi vaihtoehdoksi tappelun jälkeen sukeltaa kemikaalialtaaseen ja uida karkuun. Hän selvisi erikoiskypäränsä avulla, jonka sisälle oli rakennettu hengityslaitteet. Pian hän kuitenkin huomasi altaan kemikaalien tunkeutuneen hänen asunsa läpi ja värjänneen pysyvästi hänen hiuksensa vihreiksi, ihonsa kalpean valkoiseksi ja huulet punaisiksi. Huomatessaan muutoksen Punahuppu tuli hulluksi. Myöhemmin hän otti nimekseen Jokeri.


title: Punahuppu

text: Toinen Punahuppu esiintyi "Batman: Under the Hood" -tarinassa, kun aikaisemmin vuonna 1988 sarjakuvassa Jokerin surmaama Jason Todd heräsi henkiin haudassaan Teräspoika-primen vuoksi, joka sekoitti todellisuuden. Jokerin pahoinpitelemä ja vakavasti loukkaantunut Todd kaivautui ulos haudasta ja käveli lähes 20 kilometriä kunnes kaatui maahan uupuneena. Hänet löysi eksyksissä ollut pariskunta, jotka veivät Toddin sairaalaan, jossa hän vaipui koomaan. Herätessään Todd pakeni ikkunan kautta, hän kuitenkin kärsi edelleen aivovaurioista ja oli osittain katatonisessa tilassa eläessään kadulla. Hyökättyään kodittoman miehen kimppuun eräs rikollinen huomasi Toddin taistelutaitojen myötä, että tämä oli Robin, jota vastaan hän oli tapellut vuosia sitten. Roisto päättää käyttää hyväkseen suhteitaan ilmiantaakseen Toddin palkkion toivossa. Sana kierti lopulta Talialle saakka, joka maksoi palkkion Toddin sieppaamisesta.


title: Punahuppu

text: Talia tuli toisiin ajatuksiin huomatessaan isänsä Ra’s al Ghulin kanssa, että Toddilla oli aivovaurio. Ra’s oli kuitenkin eri mieltä ja päätti antaa Toddin liikkua vapaasti, mutta päätti suojella ja huolehtia tätä. Ra’s ei myöskään halunnut Batmanin näkevän Toddia. Talia kuitenkin vei Toddin lasarus-lähteelle ja työnsi hänet sinne. Toddin vauriot parantuivat, mutta hän oli paniikissa. Talia kiiruhti viemään hänet pois paikalta ennen isänsä tuloa ja kielsi Toddia näkemästä Batmania, mutta kannatti totuuden etsimistä.


title: Punahuppu

text: Sittemmin Todd otti nimekseen Punahuppu ja ryhtyi vaikuttamaan Gothamin rikollisuuteen. Myöhemmin hän otti hallintaansa useita eri Gotham Cityn rikollisryhmiä ja määräsi heille sopimuksen, jonka myötä hän saisi rikospomojen tuotosta 40 prosenttia, mutta he eivät saisi myydä huumeita tai muuta laitonta lapsille tai hän tappaisi heidät. Samalla Punahuppu alkoi häiriköidä Black Maskin liiketoimintaa. Hän yritti poistaa Gothamista korruption, huumekaupan ja rikollisjengit väkivaltaisin keinoin, eikä kaihtanut tappaa rikollisia.


title: Punahuppu

text: Punahupun ensimmäinen versio esiintyi "Batman – pelottomat" -sarjan jaksossa ”Deep Cover for Batman” 13. maaliskuuta 2009, jossa hahmon äänenä toimii Jeff Bennett. Sarjakuvasta poiketen se on rinnakaisuniversumissa sankari ja auttaa sarjan aikana Batmania taistelemaan Owlmania ja tämän rikollisryhmää vastaan.


title: Punahuppu

text: Punahupun toinen versio esiintyi ensimmäisen kerran elokuvassa "Batman: Under the Red Hood" 27. heinäkuuta 2010, jossa hahmon äänenä toimii Jensen Ackles.


title: Punahuppu

text: Elokuva pohjautuu samannimiseen sarjakuvaan, jossa entinen Robin Jason Todd kuoli Jokerin aluksi hakattua hänet sorkkaraudalla ja jättämällä Toddin varastoon lukkojen taakse aikapommin kera. Bruce Wayne on hautaamassa poikaa, mutta Ra’s al Ghul kävi vaihtamassa pojan ruumiin ja käyttää tätä lasaruksen lähteessä, mikä herättää pojan henkiin. Todd on kuitenkin šokissa ja karkaa al Ghulin kartanosta. Hän palaa Gothamiin ja ottaa nimekseen Punahuppu. Hän häiritsee Black Maskin rikollisorganisaation liiketoimintaa ja värvää pienempiä rikospomoja ja heidän ryhmiä palvelukseensa. Hän sopii pitävänsä pomot turvassa Batmanilta ja Black Maskilta, mutta ottaisi 40 prosenttia heidän tuotoista itselleen, eivätkä he saisi myydä huumeita lapsille.


title: Punahuppu

text: Batman alkaa tutkia tarkemmin Punahupun toimintaa, kun tämä vaikuttaa usein tietävän Batmanin aikeet kaksinkampailuissa ja tuntuu suojelevan rikollisia häneltä. Samalla Black Mask on alkanut saada tarpeekseen Punahupun häiriköinnistä ja lähettää kätyrinsä tappamaan Punahupun alaisuudessa olevia rikollispomoja. Se ei tunnu kuitenkaan häiritsevän Punahuppua vaikka tämä ilmaantuukin paikalle, kun eräät roistot yrittävät tappaa rikollispomo Tyleria. Samalla paikalle ilmaantuu hurja nelikko, jonka jäsenet Punahuppu kukistaa yksitellen paikalle saapuneen Batmanin avustuksella. Tappelun päätteeksi hän kertoo Batmanille tekevänsä sen mitä Batman ei koskaan kykenisi tekemään ja mainitsee Black Maskin olevan vain osa hänen juontaan. Punahuppu ampuu ohjuksen kohti Black Maskin rakennusta. Black Mask turvautuu Jokerin apuun, ja Jokeri suostuu tarjoukseen tappaa Punahuppu. Jokeri kuitenkin huijaa Black Maskia ja tämän kätyreitä ja lukitsee nämä rekan kuormatilaan. Punahuppu ilmaantuu paikalle juuri kun Jokeri on sytyttämässä heidät tuleen. Hän mainitsee Jokerille olevansa vanha tuttu. Jokeri saa sytytettyä bensalla valetut uhrinsa, mutta Batman saapuu paikalle sammuttamaan tulen. Punahuppu sieppaa Jokerin ja vie tämän hylättyyn kerrostalon huoneeseen, jossa hän pahoinpitelee Jokerin rautakangella, kuten Jokeri teki hänelle viisi vuotta sitten.


title: Punahuppu

text: Punahuppu ja Batman tapaavat rikoskujalla, jossa he keskustelun päätteeksi tappelevat keskenään ja päätyvät kerrostalon katolle. Batmanin naamio repeää pois, minkä vuoksi Punahuppu päättää ottaa oman naamionsa pois. Toddiksi paljastunut Punahuppu tuo esille vankina pitämänsä Jokerin ja vaatii selitystä miksi Batman ei ole tappanut Jokeria, edes sen vuoksi mitä tämä on tehnyt useille ihmisille, ystäville ja hänelle. Batmanin kertoo sen olevan liian helppoa ja ettei tappamisen jälkeen olisi enää samanlainen. Todd ei kuitenkaan hyväksy vastausta ja uhkaa Jokeria aseella. Todd heittää myös Batmanille aseen pakottaen tämän tappamaan Jokerin. Batman ei kuitenkaan suostu tekemään sitä ja kääntyy pois. Todd yrittää ampua Batmanin, joka väistää luodin ja heittää batarangilla Toddilta aseen pois. Todd laukaisee aikapommin, jonka seurauksena rakennus räjähtää. Batman ja Jokeri selviävät hengissä, mutta Toddista ei jää havaintoa.


title: Punahuppu

text: Elokuvan aikana alkuperäinen Punahuppu tekee myös cameoroolin, jonka äänenä on elokuvassa Jokerinkin äänenä ollut John DiMaggio.


title: Jürgen Hingsen

text: Jürgen Hingsen (s. 25. tammikuuta 1958 Duisburg, Saksan liittotasavalta) on saksalainen kymmenottelija, joka teki 1980-luvulla kolme maailmanennätystä ja sai arvokilpailuissa neljä hopeamitalia.


title: Jürgen Hingsen

text: Hingsen sai pronssia junioreiden EM-kilpailuissa Donetskissa 1977 ja hopeaa Universiadeissa Méxicossa 1979. Hän voitti 1982 Saksan liittotasavallan mestaruuden Ulmissa maailmanennätystuloksella 8723 pistettä (vuoden 1985 taulukon mukaan 8741). Saman vuoden Ateenan EM-kilpailuissa Daley Thompson rikkoi hänen maailmanennätyksensä tuloksella 8743 pistettä, Hingsen sai hopeaa pistein 8517.


title: Jürgen Hingsen

text: Hingsen teki 1983 Bernhausenissa maailmanennätyksen 8779 pistettä (8825). Helsingin MM-kilpailuissa hän sijoittui Thompsonin jälkeen toiseksi tuloksella 8561. Hän rikkoi maailmanennätyksen jälleen 1984 oteltuaan Mannheimissa pisteet 8798 (8832), mutta menetti ennätyksen Los Angelesin olympialaisissa Thompsonille, joka saavutti tuloksen 8798 (8847). Hingsen sai hopeaa pistein 8673 (8695).


title: Jürgen Hingsen

text: Hingsen sai neljännen arvokisahopeansa Stuttgartin EM-kilpailuissa 1986 tuloksella 8730 – kultaa voitti jälleen Thompson. Soulin olympialaisissa 1988 Hingsen hylättiin kymmenottelun ensimmäisessä lajissa, 100 metrin juoksussa kolmen varaslähdon vuoksi.


title: Jēkabpils

text: Jēkabpils (, ) on kaupunki Kaakkois-Latviassa Selonian historiallisella alueella. Kaupungin nykyiset rajat muodostuivat 1962, kun silloiseen kaupunkiin liitettiin Krustpilsin kaupunki. Väinäjoki virtaa kaupungin läpi. UNESCO:n maailmanperintökohteisiin kuuluva Struven ketju kulkee alueen läpi.


title: Jēkabpils

text: Ensimmäinen maininta Krustpilsistä on vuodelta 1237, jolloin Riian piispa Nicholas de Magdeburg rakennutti paikalle linnan. Jēkabpils muodostui 1600-luvulla paikalle muuttaneiden vanhauskoisten asutuksen kohdalle. Väinäjokea pitkin kulkevat laivat houtuivat pysähtymään kaupungin kohdalla, koska jokeen tuli vesiputouksia. Paikka tunnettiin nimellä "Sala", kunnes sen nimi muutettiin Jēkabpilsiksi sen saadessa kaupunginoikeudet vuonna 1670. Nimi viittasi Kuurinmaan silloiseen herttuaan Jacob Kettleriin. Vuonna 1764 joen yli Jēkabpilsin ja Krustpilsin välillä alkoi liikennöidä lautta. Kaupunki tuhottiin useaan otteeseen 1600-luvulla Ruotsin ja Puolan välisissä sodissa. 1861 kaupunkiin rakennettiin Riiasta tuleva rautatie. 1800-luvulla ja 1900-luvun alussa kaupunki tunnettiin erityisesti soittimien valmistuksestaan. 1936 rakennettiin Jēkabpilsin ja Krustpilsin yhdistävä silta joen yli. Kaksi kaupunkia yhdistettiin vuonna 1962 ja samalla joen yli rakennettiin toinen, suurempi silta.


title: Jēkabpils

text: Jēkabpilsin kaupungilla on käytössään lippu ja vaakuna. Vaakunassa on kuvattu männyn alla oleva ilves. Tarinan mukaan herttua Jacob Kettler oli mennyt metsästämään, mutta eksyi matkalla. Viimein hän tuli Väinäjoen rantaan, näki ilveksen puun alla ja samalla kaupungin. Vaakuna otettiin käyttöön 1924. Kaupungin lippu on jaettu poikittain kahteen alueeseen, joista ylempi on musta ja alempi punainen. Lipun keskellä on kuvattu kaupungin vaakuna. Lippu otettiin käyttöön vuonna 1999.


title: Jēkabpils

text: Vuonna 2009 kaupungissa asui 25 900 henkilöä. Suurin etninen ryhmä kaupungissa ovat latvialaiset, joita oli vuonna 2009 15 268 henkilöä. Suurimmat vähemmistöt olivat venäläiset (7 461), valkovenäläiset (879), puolalaiset (785), ukrainalaiset (478), liettualaiset (236), romanit (237), juutalaiset (61) ja saksalaiset (58).


title: Las Hurdes – Maa ilman leipää

text: Las Hurdes – Maa ilman leipää on Luis Buñuelin ohjaama dokumenttielokuvan klassikko vuodelta 1933.


title: Las Hurdes – Maa ilman leipää

text: Vuonna 1979 kolmekymmentä suomalaista elokuva-arvostelijaa ja -asiantuntijaa teki kukin luettelon kaikkien aikojen sadasta merkittävimmästä elokuvasta, ja "Las Hurdes" oli mukana heistä yhdeksän listalla.


title: Evon nuorisoleirikeskus

text: Evon nuorisoleirikeskus on Hämeenlinnan Evolle Suomen Partiolaisten ja Metsähallituksen yhteistyössä rakentama leirialue, jolla voidaan pitää eri laajuisia leirejä lippukuntaleireistä finnjamboree-suurleireihin asti. Alue rakennettiin finnjamboree Kilkettä varten, mutta se tulee jatkossa olemaan niin partiolaisten kuin muidenkin nuorisojärjestöjen käytössä.


title: Evon nuorisoleirikeskus

text: Alue on noin sadan hehtaarin laajuinen, ja Metsähallitus rakentaa sille tietoliikenne-, sähkö-, vesi-, viemäri- ja tieverkostot. Suomen Partiolaiset vastaa alueen suunnittelusta ja rakentaa osan leirirakennelmista. Alueen ylläpitäjänä tulee toimimaan Metsähallitus.


title: Evon nuorisoleirikeskus

text: Alueen rakentamista on avustanut Opetushallitus Suomen Partiolaisille myöntämällään 350 000 euron avustuksella.


title: Game Rating Board

text: Game Rating Board (, "Geimmul Deung-Geub-Wiwonhoe") tai lyhyesti GRB on vastuussa videopeleille ja muulle multimedialle asetetuista ikäluokituksista Etelä-Koreassa.


title: Game Rating Board

text: GRB perustettiin vuonna 2006 korvaamaan ikäluokituksista vastuussa olleen "Korea Media Rating Board" ("KMRB").


title: Game Rating Board

text: GRB:tä käytetään myös Etelä-Korean tiukan internetsensuurin hallintatyökaluna.Ikäluokitusten lisäksi tuotteet saavat erillisen merkinnän seuraavista asioista:


title: Michala Banas

text: Michala Elizabeth Laurinda Banas (s. 14. marraskuuta 1978 Wellington, Uusi-Seelanti) on uusiseelantilainen näyttelijä ja laulaja. Banas tunnetaan ehkä parhaiten Kate Manfredinä "McLeodin tyttäristä".


title: Michala Banas

text: Banas esiintyi ensimmäisessä mainoksessaan vain 1,5-vuotiaana. Elokuvassa hän esiintyi ensimmäisen kerran viisivuotiaana uusiseelantilaisessa tuotannossa "Dangerous Orphans". Televisiossa hän esiintyi ensimmäistä kertaa minisarjassa "Mirror, Mirror" vuonna 1995. Vuosina 2001–2003 hän esitti Marissa Tayloria sarjassa "Uusiin maisemiin" ja vuonna 2002 hänellä oli pieni rooli elokuvassa "Scooby-Doo ja salaperäinen saari".


title: Michala Banas

text: Vuonna 2008 Banas toimi muutaman viikon ajan sairauslomalle joutuneen Kym Valentinen korvaajana australialaisessa saippuasarjassa "Neighbours". Vuonna 2009 Banas toimi Jo Stanleyn äitiysloman sijaisena Fox FM:n radio-ohjelmassa "The Matt and Jo Show". Samana vuonna Banas esiintyi Broadway-musikaali "Avenue Q:n" kansallisella kiertueella Kate Monsterin ja Lucy the Slutin rooleissa. Vuosina 2010–2011 hän näytteli australialaisessa televisiosarjassa "Onnenkantamoinen" ("Winners & Losers").


title: Michala Banas

text: Banas julkaisi vuonna 2003 singlen ”Kissin’ the Wind”, joka sijoittui parhaimmillaan ARIA:n singlelistan kolmenkymmenen parhaan joukkoon.


title: Michala Banas

text: Banas on tällä hetkellä yksi kolmesta Proactiv Solutionin mainoskasvosta Australiassa ja Uudessa-Seelannissa.


title: Michala Banas

text: Michala näytteli "Kadonneet pojat" -sarjassa taikakaupan omistajaa "Phoebe Hartleytä".


title: José Salomón Rondón

text: José Salomón Rondón Giménez (s. 16. syyskuuta 1989 Caracas, Venezuela) on venezuelainen jalkapalloilija. Hän edustaa englantilaista Newcastle Unitedia lainassa West Bromwich Albionista ja on pelipaikaltaan hyökkääjä.


title: José Salomón Rondón

text: Rondón siirtyi kesällä 2008 kotimaastaan espanjalaisseura Las Palmasiin kolmivuotisella sopimuksella. Hänet esiteltiin virallisesti joukkueen pelaajana 10. elokuuta 2008 ja vajaa viikkoa myöhemmin hän pelasi ensimmäisen ottelunsa ystävyysottelussa Barcelonan reservijoukkuetta vastaan.


title: José Salomón Rondón

text: Siirossa ilmenneiden ongelmien johdosta hän pelasi ensimmäisen virallisen ottelunsa joukkueessa vasta 4. lokakuuta 2008 Deportivo Alavésia vastaan. Hän pelasi kanarialaisseurassa kahden viettämänsä kauden aikana yhteensä 46 ottelua ja teki niissä 10 maalia.


title: José Salomón Rondón

text: 19. heinäkuuta 2010 Rondón siirtyi Málagaan 3,5 miljoonan euron siirtokorvauksella.


title: José Salomón Rondón

text: 8. elokuuta 2015 West Bromwich ilmoitti ostaneensa Rondónin 12 miljoonalla punnalla. Rondónin sopimus on neljävuotinen. Kaudella 2018-19 Rondón on lainassa Newcastle Unitedissa.


title: Oblivion (albumi)

text: Oblivion on Todd Rundgrenin johtaman yhdysvaltalaisen Utopia-yhtyeen studioalbumi vuodelta 1983.


title: Oblivion (albumi)

text: Levyn ovat tuottaneet ja äänittäneet Todd Rundgren ja Utopia. Miksauksen on tehnyt Rundgren Utopia Sound –studioilla. Masteroinnin on tehnyt Sterling Sound –yhtiössä Greg Calbi.


title: Oblivion (albumi)

text: Levykannen on suunnitellut John Wagman ja takakannen valokuvan ottanut Rob. G. Hansen. Valokuva ja etukannessa oleva levyn nimi on tehty kohokuviona taustan värisenä.


title: Oblivion (albumi)

text: Yhtyeen managerina on toiminut Eric Gardner. Lisätietoja on saanut osoitteesta The Utopia Foundation 132 Nassau St. Suite 212, N.Y., N.Y. 10038.


title: Oblivion (albumi)

text: Julkaisija on Neo Utopian Laboratories, Ltd. levymerkillä Passport Records / Utopia Records sarjatunnuksella PB 6029. Markkinoinnista on huolehtinut Jem Records, Inc.


title: Oblivion (albumi)

text: Kaikki kappaleet ovat Utopian tekemiä.


title: Oblivion (albumi)

text: A-puoli


title: Oblivion (albumi)

text: B-puoli


title: Oblivion (albumi)

text: Kappaleiden tekijänoikeudet omistavat Unearthly Music ja Fiction Music (BMI) sekä Terrestrial Music ja Fourth Floor Music (ASCAP).Kasim Sulton esiintyy EMI American Recordsin luvalla.


title: Charles Pic

text: Charles Pic (s. 15. helmikuuta 1990 Montélimar, Drôme, Ranska) on ranskalainen rata-autoilija.


title: Charles Pic

text: Pic kilpaili vuosina 2010–2011 GP2-sarjassa, parhaana sijoituksena MM-sarjan neljässija. Pic teki debyyttinsä Formula 1:ssä kaudella kilpaillen Marussia-tallissa. Kaudella hän kilpaili Caterhamilla. Hän on ajanut eniten kilpailuja niistä kuljettajista, jotka eivät ole ajaneet F1-urallaan kertaakaan kilpailussa kymmenen joukkoon.


title: Charles Pic

text: Pic ajoi kaudella 2014–2015 Formula E -sähköautosarjassa China Racing -tallissa, sekä toimi kaudella Formula 1 -sarjassa testi- ja varakuljettajan roolissa Lotus-tallissa.


title: Charles Pic

text: Entinen ranskalainen F1-kuljettaja Olivier Panis toimii Picin managerina. Hänen nuorempi veljensä Arthur Pic on myös moottoriurheilija.


title: Charles Pic

text: Pic kilpaili Formula Renault -sarjoissa vuosina 2006–2009. Vuonna 2007 Pic sijoittui Eurocup Formula Renault -sarjassa loppupisteissä kolmanneksi. Vuonna 2008 Pic ajoi Formula Renault 3.5 -sarjassa sijoittuen ensimmäisellä kaudellaan sarjan kuudenneksi. Vuonna 2009 Pic jatkoi sarjassa ja sijoittui loppupisteissä kolmanneksi.


title: Charles Pic

text: Pic siirtyi GP2-sarjaan Arden International -talliin vuonna 2010. Hän voitti kauden ensimmäisen lähdön Espanjassa. Saksassa Pic ajoi paalulle ja sijoittui kilpailussa kolmanneksi. Hän oli lopulta pisteissä kymmenes.


title: Charles Pic

text: Pic jatkoi kaudella 2011 GP2-sarjassa Barwa Addax Teamin kuljettajana. Hän voitti kauden aikana kaksi kilpailua, ensin Espanjassa, sekä myöhemmin Monacon sprinttikilpailun. Pic sijoittui sarjan neljänneksi 52 pisteellään.


title: Charles Pic

text: Pic kilpaili myös Aasian GP2 -sarjassa kaudella 2009–2010 voittaen yhden kilpailun.


title: Charles Pic

text: Pic debytoi vuonna 2012 Formula 1:ssä tehtyään sopimuksen Marussia-tallin kanssa, jonka myötä hän korvasi Jérôme d’Ambrosion. Pic aloitti uransa jäämällä Australian GP:n aika-ajoissa viimeiseksi mukaan pääseväksi kuljettajaksi. Hän kuitenkin nousi yhden sijan Sergio Pérezin saaman lähtöruuturangaistuksen jälkeen. Kilpailussa hän oli maalissa 15:s. Malesiassa Pic oli 20:s. Kauden päättävässä Brasilian kilpailussa Pic oli 12:s, joka oli samalla hänen kauden paras sijoituksensa.


title: Charles Pic

text: Kaudelle Pic siirtyi Caterhamin kilpakuljettajaksi monivuotisella sopimuksella. Hän ei onnistunut saamaan toisellakaan F1-kaudellaan pisteitä, vaan hänen parhaaksi sijoituksekseen jäi Malesiassa ja Koreassa ajetut 14:nnet sijat. Lopputuloksissa hän oli kahdeskymmenes.


title: Charles Pic

text: Picillä oli sopimus Caterhamin kanssa myös kaudesta 2014, mutta tammikuussa 2014 talli ilmoitti sopimuksen puretuksi. Lopulta hän pääsi sopimukseen testi- ja varakuljettajan paikasta Lotuksen kanssa.


title: Charles Pic

text: Pic ajoi kaudella 2014–2015 Formula E -sarjassa. Hän ajoi kauden ensimmäisessä osakilpailussa Kiinassa Andretti Autosport -tallissa neljänneksi jatkamatta tallissa sen jälkeen. Pic palasi sarjan viidenteen osakilpailuun Miamiin vaihtaen China Racing -talliin. Hän ajoi neljä kilpailua sijoittuen parhaimmillaan Monacon kilpailussa kahdeksanneksi.


title: Johanna Parikka Altenstedt

text: Johanna Parikka Altenstedt (s. 1963 Espoo) on toimittaja ja kirjailija. Hän on myös toiminut Aamulehden ja Iltalehden kirjeenvaihtajana Ruotsissa, sekä YLE:n ja Ruotsin radion palveluksessa. Hän asuu tällä hetkellä Ruotsissa.


title: Johanna Parikka Altenstedt

text: Parikka Altenstedt on vuodesta 1993 tutkinut operaatio Stella Polarista ja julkaisi aiheesta kirjan Ruotsissa ruotsiksi 2009 "Operation Stella Polaris, signalspanare på flykt". Kirja on määrä julkaista WSOY Docendolla syksyllä 2010 suomeksi nimellä "Operaatio Stella Polaris, suuri suomalainen vakoilutarina". Operaatio Stella Polaris oli Suomen radiotiedustelun salainen evakuoiminen Ruotsiin syyskuussa 1944 Neuvostoliiton miehityksen pelossa.


title: Sakari Kuosmanen (albumi)

text: Sakari Kuosmanen on laulaja-lauluntekijän ja näyttelijän nimikkoalbumi ja ensimmäinen studioalbumi vuodelta 1985. Levyn on julkaissut Polarvox Oy levymerkillään Amulet tunnuksella WISH 10.


title: Sakari Kuosmanen (albumi)

text: Äänityksen ja miksauksen on tehnyt Markku Törrönen paitsi kappaleen ”Rakkauden haudalla” osalta T.T. Oksala. Studiona on ollut Finnvox ja tuottajana artisti itse.


title: Sakari Kuosmanen (albumi)

text:
Kansikuvat on ottanut Stefan Bremer.
Levypussiin painettujen sanojen kopiointioikeuden omistaa Polarmusic Oy paitsi kappaleen "Rakkauden haudalla" osalta Bluesway.


title: Shades of a Blue Orphanage (albumi)

text: Shades of a Blue Orphanage on Dublinissa perustetun Thin Lizzy -yhtyeen toinen studioalbumi vuodelta 1972. Levyn on julkaissut Decca-levy-yhtiö sarjatunnuksella TXS 108. Albumi ei saanut suurempaa kaupallista menestystä. Musiikillisesti albumi on kelttiläisvaikutteista rockia ja Phil Lynottin sanoitukset käsittelevät ihmisiä ja tapahtumia Dublinissa Irlannissa.


title: Shades of a Blue Orphanage (albumi)

text: Albumin tuotti Nick Tauber. Se äänitettiin Lontoon Wembleyssä De Lane Lea -musiikkikeskuksessa. Levykannen valokuvat yhtyeestä on ottanut Roy Esmond ja kansikuvan toimittaja on The Radio Times Hulton Picture Library. Albumin nimen mukaisesti kannen sininen värisävy vaihtelee. Kannen on tehnyt Englannissa Robert Stace.


title: Shades of a Blue Orphanage (albumi)

text: Takakannen valokuvassa yhtyeen jäsenet ovat kävelyllä St. Stephens Greenissä 10. tammikuuta 1972. Albumissa on avautuvat kannet, ja sisäkannessa on nimikappaleen sanat sekä takakannesta hieman poikkeava yhtyeen valokuva. Albumin nimi on kombinaatio yhtyeen jäsenten aiemmista yhtyeistä Shades of Blue ja Orphanage.


title: Shades of a Blue Orphanage (albumi)

text: A-puoliB-puoli


title: Tales of Mystery and Imagination (albumi)

text: Tales of Mystery and Imagination on The Alan Parsons Project –yhtyeen teema-albumi vuodelta 1976. Idea albumin teosta Edgar Allan Poen tuotannosta on lähtöisin levyllä esiintyvältä Eric Woolfsonilta. Albumin sisäkannessa on Poen elämäkertatietoja.


text: Levyn on julkaissut 20th Century (Fox) Records sarjanumerolla 6370 243. Levy on äänitetty ja miksattu Lontoossa Abbey Road –studioilla heinäkuun 1975 ja tammikuun 1976 välillä.


text: Levyn on tuottanut ja äänittänyt Alan Parsons ja vastaavana tuottajana on Eric Woolfson. Orkesterin ja kuoron osuudet on sovittanut ja johtanut Andrew Powell. Näistä kolmesta on myös oma esittelynsä.


text: Apulaisäänittäjät ovat Pat Stapley ja Chris Blair. Masteroinnin on tehnyt Doug Sax Hollywoodissa Mastering Labissa. Teknisinä konsultteina ovat olleet Keith O. Johnson ja Gordon Parry. Orkesterin asioidenhoitajana on ollut David Katz.


text: Erityiskiitoksissa on mainittu Russ Regan, Bob Britton, Bob Howes ja Ken Townsend.


text: Levykannen tekoon ovat osallistuneet Hipgnosis ja Hardie sekä Colin Elgie. Valokuvaajina ovat olleet Storm Thorgerson, Aubrey Powell, Peter Christopherson ja Sam Emerson.


text: Kappaleiden tekijät ovat (Woolfson / Parsons) paitsi B-puolen avauskappaleen osalta (Woolfson / Parsons / Powell). Kumpikin levypuoli alkaa instrumentaalikappaleella.


text: A-puoliB-puoliKappaleella "The Raven" käytetyn Harmony Vocoderin keksijä ja rakentaja on EMI Central Research Laboratories ja se on ollut käytettävissä pelkästään Abbey Road –studioilla.


text: Avautuvan levykannen sisällä on kahdeksan sivun lehtiö, jossa on valokuvia ja laulujen sanat sekä niihin liitetyt otteet vastaavasta Edgar Allan Poen tekstistä. Kopiointioikeuden omistaa Woolfsongs Limited ja julkaisija on sen lisäksi Fox Fanfare Music Inc.Seuraavat muusikot esiintyvät levy-yhtiönsä suosiollisella luvalla:


title: Crazy Eyes

text: Crazy Eyes on yhdysvaltalaisen country rock -yhtye Pocon studioalbumi vuodelta 1973. Levy on ilmestynyt CBS:n Embassy-merkillä sarjatunnuksella EMB 31200. Levy on julkaistu aikaisemmin tunnuksella EPC 65631.


title: Crazy Eyes

text: A-puoliKappaleen "Brass Buttons" julkaisijayhtiö on Dramatis Music Corp. ja muiden Poco Publishing.


title: Crazy Eyes

text: B-puoliKappaleen "Crazy Eyes" ovat sovittaneet Bob Ezrin ja Alan McMillan. Julkaisijayhtiö on Little Dickens Music Publishers.


title: Crazy Eyes

text: Kappaleen "Magnolia" jousi- ja puhallinsovituksen on tehnyt Ben McPeek. Julkaisijayhtiö on Moss-Rose Pub., Inc.


title: Crazy Eyes

text: Kappaleen "Let's Dance Tonight" julkaisijayhtiö on Poco Publishing.


title: Fred Couples

text: Frederick Steven Couples (s. 3. lokakuuta 1959 Seattle, Washington) on yhdysvaltalainen golfaaja.


title: Fred Couples

text: Italialaiset sukujuuret omaava Couples vietti lapsuutensa Seattlessa. Hän toimi paikallisen golfaajan caddiena, samalla tutustuen lajiin. Palkaksi työstään hän sai pelaajalta ensimmäisen mailasettinsä. Tämän jälkeen nuori Couples nousi asuinalueensa junioripelaajien kärkeen.


title: Fred Couples

text: Couples siirtyi ammattilaiseksi 1980. Hän nousi ensimmäisenä yhdysvaltalaisena maailmanlistan kärkipaikalle ja yhdeksi kaikkien aikojen suosituimmaksi golfaajaksi.


title: Fred Couples

text: Fred Couples on saavuttanut urallaan 49 ammattilaisvoittoa, joista kirkkaimpana The Masters Tournamentin voitto 1992. Samana vuonna hän voitti PGA Tourin rahalistan. Hän on ollut PGA Tourin vuoden pelaaja vuosina 1991 ja 1992. Kaikkien aikojen PGA-rahalistalla hän on sijalla 19 (2010). Vuonna 2010 hän sijoittui kuudenneksi The Mastersissa 50-vuotiaana.


title: Alligaattori 2: Mutantti

text: Alligaattori 2: Mutantti () on vuonna 1991 tehty kauhuelokuva. Se on jatkoa vuonna 1980 valmistuneelle Alligaattori-elokuvalle.


title: Siperianhernepensas

text: Siperianhernepensas ("Caragana arborescens") on hernepensaiden ("Caragana") sukuun kuuluva laji, joka on kotoisin Aasiasta. Sitä käytetään koristepensaana.


title: Siperianhernepensas

text: Siperianhernepensas kasvaa alkuperäisenä Aasian keskiosissa. Kasvupaikkoja ovat hiekkaiset ja soraiset jokirannat, rotkolaaksojen seinämät sekä kuivat ja harvat metsät. Laji on joskus viljelykarkulainen.


title: Siperianhernepensas

text: Siperianhernepensas kasvaa 2–6 metriä korkeaksi pystyhaaraiseksi pensaaksi. Se on kesävihanta. Oksat ovat harmaanvihreät ja piikkiset. Lehdet ovat parilehdykkäisiä, lehtilavassa on 8–12 lehdykkää. Lehdykät ovat 10–30 mm pitkiä, soikeita, kärjestä ja tyvestä lyhytsuippuisia tai melkein pyöreitä ja otakärkisiä. Kukinta-aika on touko–kesäkuussa (heinäkuussa). Kukat ovat yksittäin tai 2–4 yhdessä. Kukkaperä on noin kaksi kertaa kukan pituinen. Teriö on 20 mm:n mittainen ja keltainen. Hedelmä on 3–6 cm pitkä, suippokärkinen ja monisiemeninen palko.


title: Siperianhernepensas

text: Siperianhernepensasta käytetään koristepensaana aita- ja suojapensaana joko leikattuna tai vapaasti kasvavana. Lajikkeita käytetään yksittäispensaana.


title: Siperianhernepensas

text: Suomessa siperianhernepensas on aitaorapihlajan jälkeen eniten käytetty pensasaitakasvi leikatuissa pensasaidoissa. Se menestyy vyöhykkeillä I–VII (VIII). Lajikkeet eivät ole yhtä kestäviä kuin laji. Uusiin versoihin ilmaantuu usein apilanhärmää ("Erysiphe trifolii").


title: Yhdystie 2824

text: Yhdystie 2824 on yhdystie Tammelan ja Lopen kuntien alueella Kanta-Hämeessä.


title: Yhdystie 2824

text: Tie alkaa valtatien 2 ja yhdystien 2802 risteyksestä Tammelasta ja päättyy kantatielle 54 Lopella. Tammelan Portaassa tiestä erkanee yhdystie 2825 Pusulan Kärkölän suuntaan etelään ja tiehen yhtyy Saaren kansanpuiston halki kulkeva yhdystie 2823 pohjoisesta Tammelan kirkonkylän suunnasta. Lopen Pernunnummen pohjoispuolella tiehen yhtyy pohjoisesta Rengon suunnasta yhdystie 2831.


title: Yhdystie 2824

text: Valtatieltä 2 yhdystien 2831 risteykseen tie, samoin kuin valtatielle 2 päättyvä yhdystie 2802, on osa valtakunnalliseksi matkailutieksi ja valtakunnallisesti merkittäväksi rakennetuksi kulttuuriympäristöksi nimetyn historiallisen Hämeen Härkätien reittiä, joka jatkuu edelleen yhdystietä 2831 Rengon suuntaan. Osoitenimenä tiellä on Tammelassa "Härkätie" ja Lopella "Vojakkalantie".


title: Yhdystie 2824

text: Ennen nykyisen valtatien 10 rakentamista 1960-luvun alussa tien Hämeen Härkätiehen kuuluva osuus oli osa silloista valtatietä 10.


title: Väinö Viitasalo

text: Väinö Viitasalo (8. helmikuuta 1925, Ullava – 31. tammikuuta 2005, Saarijärvi) oli kuoronjohtaja ja kanttori. Hän toimi kanttorina muun muassa Kuopion tuomiokirkkoseurakunnassa, Joensuun seurakunnassa ja vuodesta 1978 Saarijärven seurakunnassa. Hän toimi kanttorin viran ohella musiikinopettajana muun muassa Joensuun normaalilyseossa ja Kuopion Puijon lukiossa.


title: Väinö Viitasalo

text: Viitasalo oli Ullavan kuvataiteen ja musiikin viikon pitkäaikainen taiteellinen johtaja. Hän toimi Suomen Kirkkokuoroliiton puheenjohtajana 1975–88, valtakunnallisten kirkkolaulujuhlien keskustoimikunnan sihteerinä ja puheenjohtajana sekä Kanttori-urkuriliiton hallituksen jäsenenä.


title: Väinö Viitasalo

text: Vuonna 1986 Viitasalolle myönnettiin musiikkineuvoksen arvonimi. Kirkon musiikkipalkinnon hän sai 1988.


title: Väinö Viitasalo

text: Pianisti Marita Viitasalo-Pohjola ja huilutaiteilija Eeva Viitasalo-Korolainen ovat Väinö Viitasalon tyttäriä.


title: Formamidi

text: Formamidi (CHNO) on yksinkertaisin amideista ja sitä voidaan pitää metaanihapon johdannaisena. Formamidia käytetään pääasiassa liuottimena ja orgaanisessa synteesissä. Yhdisteestä käytetään myös nimiä metaaniamidi, metaanihappoamidi, muurahaishappoamidi ja karbamialdehydi.


title: Formamidi

text: Formamidi on huoneenlämpötilassa kellertävää nestemäistä ainetta. Yhdiste liukenee erittäin helposti veteen ja alkoholiin. Vesiliuoksissa yhdiste hydrolysoituu ammoniumformiaatiksi. Formamidin kiehumispiste on 210,5 celsiusastetta, mutta aine rupeaa hajoamaan jo sitä ennen ammoniakiksi, vedeksi, hiilimonoksidiksi ja vetysyanidiksi.


title: Formamidi

text: Teollisesti formamidin valmistetaan ammoniakin ja metaanihapon metyyli- tai etyyliestereistä. Sivutuotteena muodostuu metanolia tai etanolia.


title: Formamidi

text: Toinen tapa valmistaa formamidia on hiilimonoksidin ja ammoniakin välinen reaktio korkeassa paineessa.


title: Formamidi

text: Formamidia käytetään liuottimena muovien ja muiden polymeerien, kuten nailonin valmistuksessa. Lisäksi se kykenee liuottamaan myös ioniyhdisteitä. Lisäksi yhdistettä käytetään myös valmistettaessa lääkeaineita, kuten penisilliiniä tai dihydrostreptomysiiniä ja teollisuuskemikaaleja kuten muurahaishappoa ja pyridiiniä. Formamidia kuumentamalla 160 °C katalyyttien läsnä ollessa voidaan syntetisoida puriini- ja pyrimidiiniemäksiä, kuten sytosiiniä. Muita käyttökohteita ovat lisäaine hydraulisissa nesteissä ja väriaineissa.


title: Formamidi

text: Biokemiassa formamidia käytetään muun muassa nukleiinihappojen hybridisaatiossa, sekvensoinnissa ja DNA:n ja RNA:n denaturoinnissa ennen elektroforeesiä.


title: Formamidi

text: Hengitettynä formamidi aiheuttaa pahoinvointia ja jopa tajuttomuuden. Nieltynä yhdiste aiheuttaa mahakipua. Yhdiste aiheuttaa ärsytystä myös silmissä ja iholle joutuessaan. Pitkäaikainen altistuminen yhdisteelle voi aiheuttaa keskushermosto- ja munuaisvaurioita sekä ihottumaa. Formamidin on eläinkokeissa todettu olevan teratogeeninen eli sikiötä vaurioittava.


title: Formamidi

text: Formamidia on ehdotettu vaihtoehtoisen biokemian teorioissa veden korvaavaksi liuottimeksi. Formamidin hyviä ominaisuuksia ovat laaja nestemäisen olomuodon lämpötila-alue, suuri pintajännitys, joka mahdollistaa väkevien liuosten muodostumisen ja vettä suurempi dipolimomentti ja dielektrinen vakio. Monet elämällä välttämättömät yhdisteet, joita ovat esimerkiksi ATP ja ADP sekä monet peptidit, hajaantuvat hyvin helposti vesiliuoksissa, mutta eivät formamidiliuoksissa. Formamidia ei kuitenkaan ole tavattu suuria määriä aurinkokunnasta eikä muualtakaan avaruudesta.


title: Lugna Favoriter

text: Lugna Favoriter on ruotsalainen kaupallinen radiokanava, joka soittaa rauhallista popmusiikkia. Lugna Favoriter aloitti toimintansa Tukholmassa 19. huhtikuuta 1996 ja se on osa Modern Times Group-mediakonsernia. Se laajensi Göteborgiin vuonna 2002. Myöhemmin taajuusalueita tuli yhä lisää, ja vuonna 2004 Lugna Favoriter sai käyttöönsä lukuisia Ruotsin NRJ:n entisiä taajuuksia NRJ:n vetäytyessä kolmelle suurkaupunkialueelle. Vuonna 2009 Lugna Favoriter puolestaan luovutti taajuuksia saman konsernin RIX FM:lle ja 1. heinäkuuta 2010 alkaen kanavan Tukholman ulkopuolella olevat taajuudet siirtyivät niin ikään samaan konserniin kuuluvalle Bandit Rock-radiokanavalle. Lugna Favoriteriä voi kuunnella enää Tukholmassa taajuudella 104,7 MHz ja muualla internetissä sekä mobiilissa.


title: Lugna Favoriter

text: Kanavan tunnuslause on "Mer musik, mindre prat", suomennettuna "Enemmän musiikkia, vähemmän puhetta".


title: Rauman palo

text: Monien muiden puukaupunkien tavoin Vanha Rauma on palanut lähes kokonaan useaan kertaan. Viimeisin suuri palo oli vuonna 1682. Sen sanotaan saaneensa alkunsa torin laidalla sijainneesta Pungilan talosta. Palon jälkeen kaupungin suurimpia katuja suoristettiin.


title: Rauman palo

text: Raumalla on ollut merkittäviä paloja ainakin seuraavina vuosina:


title: Thiago Alcântara

text: Thiago Alcântara do Nascimento eli Thiago (s. 11. huhtikuuta 1991 San Pietro Vernotico) on brasilialais-espanjalainen jalkapalloilija, pelipaikaltaan keskikenttäpelaaja. Hän edustaa Bundesliigassa pelaavaa Bayern Müncheniä.


title: Thiago Alcântara

text: Alcântara syntyi Italiassa brasilialaisen isänsä Mazinhon pelatessa ammatikseen jalkapalloa Leccen joukkueessa. Hän aloitti oman uransa brasilialaisessa Flamengossa viisivuotiaana, josta hän siirtyi Espanjaan isänsä mukana. Hän pelasi Espanjassa Urecassa. Hän palasi Flamengoon 10-vuotiaana vuonna 2001, mutta siirtyi jälleen Espanjaan ja FC Barcelonaan vuonna 2005.


title: Thiago Alcântara

text: Toukokuussa 2009 18-vuotiaana Thiago debytoi Barcelonan edustusjoukkueessa kun hän pääsi kentälle 63. minuutilla Eiður Guðjohnsenin tilalle RCD Mallorcaa vastaan. Helmikuussa 2010 tultuaan kentälle Yaya Tourén tilalle 76. minuutilla, Thiago teki ensimmäisen maalinsa Barcelonalle 4-0-voitossa Racing Santanderia vastaan. Pelattu liigaottelu Santanderia vastaan jäi Thiagon ainoaksi Primera Divisiónissa kaudella 2009–2010. Elokuussa 2010 Thiago oli mukana voittamassa Espanjan supercupia, kun hän pääsi kentälle kaksiosaisen finaalin avausosassa.


title: Thiago Alcântara

text: Kaudella 2010–2011 Thiago sai enemmän vastuuta edustusjoukkueessa ja pelasi liigassa 12 ottelua, joissa hän teki kaksi maalia. Hän voitti kauden päätteeksi Espanjan pääsarjamestaruuden ja Mestarien liigan, jossa hän istui vaihdossa finaalin.


title: Thiago Alcântara

text: Heinäkuussa 2013 ilmoitettiin, että Thiago siirtyisi saksalaisen Bayern Münchenin riveihin. Bayernin päävalmentaja Josep Guardiola toimi aiemmin Barcelonan päävalmentaja ja hänen tiedettiin olevan kiinnostunut Thiagon ostamisesta. Siirtosummaksi ilmoitettiin 25 miljoonaa euroa.


title: Thiago Alcântara

text: Alcântara oli voittamassa Espanjalle alle 17-vuotiaiden Euroopan-mestaruutta vuonna 2008. Hän oli mukana myös alle 19-vuotiaiden EM-kilpailuissa vuonna 2010.


title: Thiago Alcântara

text: Thiago valittiin Espanjan joukkueeseen vuoden 2011 Alle 21-vuotiaiden EM-kilpailuihin. Hän pelasi turnauksen kaikki ottelut, ja teki finaalissa loppulukemat 2–0 vapaapotkusta, lähes 40 metrin etäisyydeltä maalista. Hänet valittiin loppuottelun ja koko turnauksen parhaaksi pelaajaksi. Hyvien otteiden johdosta Thiago kutsuttiin A-maajoukkueeseen. Ensimmäisen A-maaottelunsa hän pelasi 10. elokuuta 2011 synnyinkaupungissaan Barissa Italiaa vastaan. Espanja hävisi ottelun maalein 1–2.


title: Thiago Alcântara

text: Alcântaran isä on entinen Brasilian maajoukkuepelaaja ja maailmanmestari Mazinho. Hänen äitinsä Valéria Alcântara on entinen lentopalloilija. Thiagon nuorempi veli, Rafinha, pelaa italialaisessa Inter Milanissa.


title: Thiago Alcântara

text: Barcelona


title: Thiago Alcântara

text: Bayern München


title: Thiago Alcântara

text: Espanja


title: Georges Vacher de Lapouge

text: Kreivi Georges Vacher de Lapouge (12. joulukuuta 1854 Neuville-de-Poitou - 20. helmikuuta 1936 Poitiers), oli ranskalainen antropologi.


title: Georges Vacher de Lapouge

text: Vacher de Lapouge toimi silloin kun frenologia oli suurimmillaan, ja oli Arthur de Gobineaun ja Houston Stewart Chamberlainin kanssa aikansa suurimpia arjalaisen rodun ihailijoita. Alussa hän oli asianajaja, mutta muutti uransa luettuaan Charles Darwinia. Vacher de Lapouge oli Ernst Haeckelin ja Alphonse Pyrame de Candollen oppilas.


title: Georges Vacher de Lapouge

text: Vasten Gobineauta Vacher de Lapouge oli antisemiittinen, kuten Gobineau hänen kirjoitukset saivat hyvän vastaanoton Saksassa. Hän näki suuren vaaran rotusekotuksessa. Hänen mukaan kaksi kolmasosaa Euroopan väestöstä oli sekoituksia dolikocefaalien ja brakycefalien välillä. Hän uskoi tulevaisuuden rotusotaan.


title: Henri de Boulainvilliers

text: Anne Gabriel Henri Bernard, markiisi de Boulainvilliers (11. lokakuuta 1658 Saint-Saire - 23. tammikuuta 1722 Pariisi), oli ranskalainen historioitsija.


title: Henri de Boulainvilliers

text: Markiisi de Boulainvilliers ja hänen ystävänsä Nicolas Fréret levittivät 1700-luvun alussa oppia kaksirotuteoriasta, jolla tuli olemaan paikkansa Ranskan politiikan aatehistoriassa. Teoksessa "Historie de l'ancien gouvernement de la France" (1727) tämä oppi on laadittu. Ranskan kansa periytyi sen mukaan kahdesta kansasta: gallo-roomalaisista ja frankeista. Talonmiehet ja porvarit olivat niitä ensimmäisiä ja aristokraatit frankeja.


title: Henri de Boulainvilliers

text: Boulainvilliers aatteet omaksui m.m. Montesquieu ja se on myös Arthur de Gobineaun opin pilari. Kansa muodostuu tämän opin mukaan aina kahdesta elementistä: valloittajat ja valloitetut, voittajat ja häviäjät.


title: Charles Edward

text: Charles Edward (19. heinäkuuta 1884 – 6. maaliskuuta 1954) oli englantilainen prinssi, Saksi-Coburg-Gothan herttua ja Albanyn kreivi sekä Saksi-Coburg-Gothan suvun päämies vuosina 1900–1950.


title: Charles Edward

text: Charles Edward oli kuningatar Victorian pojanpoika. Hän peri 14-vuotiaana sedältään Alfredilta saksalaisen Saksi-Coburg-Gothan herttuakunnan herttuan arvonimen ja joutui muuttamaan vasten tahtoaan Saksaan. Siellä nuori prinssi sopeutui paikalliseen yläluokkaiseen elämäntapaan ja piireihin. Hänen asemansa Saksan armeijan upseerina ensimmäisessä maailmansodassa johti brittiläisten titteleiden riisumiseen vuonna 1919. Hän menetti valtansa herttuakunnassaan Saksan vuoden 1918 vallankumouksen seurauksena.


title: Charles Edward

text: Charles Edward liittyi Saksan kansallissosialistiseen työväenpuolueeseen. Toisen maailmansodan jälkeen liittoutuneet määräsivät natsimieliselle prinssille valtavat sakot ja neuvostojoukot takavarikoivat suuren osan hänen maistaan. Karkotettuna hän katsoi vuonna 1953 saksalaisen elokuvateatterin valkokankaalta, miten hänen siskonsa ja muut sukulaisensa juhlivat hänen serkkunsa Yrjö V:n pojantyttären Elisabetin kruunaamista Englannin kuningattareksi. Charles Edward oli Ruotsin kuninkaan Kaarle XVI Kustaan isoisä.


title: Charles Edward

text: Charles Edwardin vanhin tytär oli Ruotsin prinsessa Sibylla, kuningas Kaarle XVI Kustaan äiti.


title: Charles Edward

text: Charles Edwardin nuorin tytär prinsessa Carolinen (22. kesäkuuta 1912 - 5. syyskuuta 1983) avioitui kolmesti. Ensimmäisen puoliso oli 14. joulukuuta 1931 Kreivi Friedrich Wolfgang Otto von Castell-Rüdenhausen (27. kesäkuuta 1906 – 11. kesäkuuta 1940). Yksi parin pojista avioitui suomalisen kanssa, joten suku siirtyi Suomeen,


title: Gina Carano

text: Gina Joy Carano (s. 16. huhtikuuta 1982) on yhdysvaltalainen näyttelijä ja entinen vapaaottelija. Carano nähtiin Yhdysvaltojen American Gladiators -ohjelmassa "Crush"-nimisenä hahmona vuoden 2008 tuotantokaudella. Gina Caranoa on pidetty naisten vapaaottelun kasvona.


title: Gina Carano

text: Carano oli rankattu maailman 3. naisten vapaaottelun raskaimmassa sarjassa.


title: Gina Carano

text: Carano syntyi Dallas Countyssa, Teksasin osavaltiossa 16.4.1982 ja oli keskimmäinen lapsi kolmen tyttäreen perheessä. Kouluaikoina hän pelasi aktiivisesti mm. kori- ja lentopalloa aina liittovaltiotasolle saakka. Yliopistossa hän opiskeli tutkinnon psykologiassa.


title: Gina Carano

text: Caranon ammattilaisura käynnistyi ensin Muay Thain, eli thainyrkkeilyn parissa. Saavutettuaan thainyrkkeilyssä ottelutilaston 12-1-1, Caranolle tarjottiin mahdollisuutta osallistua Nevadan ensimmäiseen viralliseen naisten vapaaotteluun ikinä. Hän otteli Las Vegasissa Rosi Sextonia vastaan ja tyrmäsi vastustajan toisessa erässä. Tämän jälkeen Carano voitti ottelut Elaina Maxwellia, Julie Kedzietä, Tonya Evingeria, Kaitlin Youngia, Kelly Koboldia vastaan.


title: Gina Carano

text: Caranon vapaaottelu-uran ensimmäinen tappio tuli elokuussa 2009 titteliottelussa Brasilian Christiane "Cyborg" Santosia vastaan. Ainoastaan uran ensimmäisen ottelunsa hävinnyt ja tämän jälkeen yhdeksän suoraa voittoa ottanut Santos voitti ottelun ensimmäisen erän lopussa tuomarin keskeytyksellä.


title: Gina Carano

text:
Helmikuussa 2011 Carano ilmoitti palaavansa lajiin, jonka jätti taakseen täysin puoleksitoista vuodeksi, hävittyään ensi kertaa urallaan lajia nyt dominoivalle Christiane Santokselle. Tällä välin Carano on osallistunut Haywire-nimisen elokuvan tekoon, jossa näyttelee roolihenkilöä nimeltä Mallory Kane.
Ginan ex-poikaystävä on Kevin Ross, Muay Thai ammattilaisottelija, jonka kautta Gina tutustui Muay Thaihin.


title: Sønder Felding

text: Sønder Felding on kaupunki Keski-Jyllannissa Tanskassa. Sen arvioitu asukasluku oli vuoden 2011 alussa 1 540. Sønder Feldingin pinta-ala on 1 323,5 neliökilometriä ja se kuuluu Herningin kuntaan. Entinen yleisurheilija ja Kansainvälisen olympiakomitean jäsen Niels Holst-Sørensen on syntynyt Sønder Feldingissä.


title: 1001 Gaussia

text: 1001 Gaussia on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi S. Belyavskij vuonna 1923. Asteroidi sai nimensä matemaatikko Carl Friedrich Gaussin mukaan, joka oli esimerkiksi laskenut Cereksen ja Pallaksen radat. Ennen nimeämistään kohde tunnettiin tunnuksella 1923 OA.


title: Københavns Idræts Forening

text: Københavns Idræts Forening on yleisurheiluseura Kööpenhaminasta, Tanskasta. Seura perustettiin vuonna 1892 nimellä "Københavns Fodsports-Forening", mutta se muutti nimensä nykyiseksi jo vuonna 1914. Københavns Idræts Forening on Tanskan vanhin yleisurheiluseura ja käyttää kotistadioninaan Østerbro Stadionia.


title: Københavns Idræts Forening

text: Seura on menestynyt sekä kansallisella että kansainvälisellä tasolla. 37 sen edustajaa on kilpaillut olympialaisissa ja esimerkiksi 800 metrin juoksun maailmanennätysmies Wilson Kipketer edusti seuraa. Københavns Idræts Foreningilla on seuroista toiseksi eniten Tanskan-mestareita, enemmän on vain Spartalla.


title: Hernepensaat

text: Hernepensaat ("Caragana") on hernekasvien ("Fabaceae") heimoon kuuluva suku.


title: Hernepensaat

text: Hernepensaat ovat kesävihantia yksikotisia pensaita, jotka ovat toisinaan piikkisiä. Lehdet sijaitsevat kierteisesti. Lehdet ovat parilehdykkäisiä ja tasaparisia. Lehtien keskiranka on tavallisesti otaan päättyvä. Lehdykät ovat ehytlaitaisia. Kaksineuvoiset kukat sijaitsevat lehtihangoissa yksittäin tai 2–4 yhdessä. Verhiö on kellomainen ja teriö perhomainen ja keltainen. Hedelmä on pitkä ja kapea palko.


title: Miesten Superpesiksen kausi 1992

text: Kausi 1992 oli kolmas Superpesiksen kausi. Miesten mestaruuden voitti Sotkamon Jymy.


title: Miesten Superpesiksen kausi 1992

text: Normaalien sarjapisteiden lisäksi jaettiin myös jokeripisteitä.


title: Miesten Superpesiksen kausi 1992

text: Vaasan Maila putosi suoraan sarjasta. Tilalle nousi ykköspesiksen voittaja Muhoksen Pallo-Salamat.


title: Miesten Superpesiksen kausi 1992

text: Urheilulehden arvopelaajat: Riikka Nieminen ja Vesa Mikkola.


title: Uinti kesäolympialaisissa 1984

text: Vuoden 1984 kesäolympialaisten uinti järjestettiin 29. heinäkuuta – 4. elokuuta 1984 Los Angeles'ssa. Tämä oli 20. kerta kun laji oli mukana olympialaisten ohjelmassa. Uinti järjestettiin miehille ja naisille. Mukana oli 494 osanottajaa 67 eri maasta. Tapahtumia oli 29, 15 miehille ja 14 naisille. Uintikilpailut pidettiin McDonald's Olympic Swim Stadium'ssa, Etelä-Kalifornian yliopistolla. Parhaiten menestyi Yhdysvallat 21 kullallaan ja 13 hopeallaan. Miesten uinneissa tehtiin useita maailmanennätyksiä ja naisten uinneissa muutamia olympiaennätyksiä.


title: The Theatre

text: The Theatre ('Teatteri') oli Lontoon ulkopuolelle 1576 rakennettu teatteri, jossa esitettiin muun muassa William Shakespearen näytelmiä ja jossa hän itsekin näytteli seurueessa nimeltä Lord Chamberlain's Men. Erimielisyydet omistajan kanssa saivat seurueen siirtymään 1597 Curtain-teatteriin. Itse rakennus purettiin ja siirrettiin 1598 Thamesjoen toiselle puolelle The Globen rakennusmateriaaliksi.


title: The Theatre

text: The Theatren jäänteitä on kaivettu esiin sen jälkeen kun The Tower Theatre Company osti tontin rakentaakseen siihen itselleen teatterin. He pyysivät arkeologeja tutkimaan paikan, jolloin paljastui että paikalla oli ollut The Theatre, mutta sieltä löytyi myös aiemmin keskiajalla toimineen panimon jäänteitä.


title: The Theatre

text: The Theatre on Lontoon ensimmäinen teatterirakennus. The Red Lion oli toiminut laitosteatterina, mutta sitä ei ollut alun perin rakennettu teatteriksi. Teatterin rakentamisessa oli mukana Red Lionin omistaja John Brayne ja hänen lankonsa James Burbage. Kun Curtain rakennetiin lähistölle, seudusta oli tulossa Lontoon huvielämän keskus, joskin syntisenä pidetty. Lähellä oli myös teatteri nimeltä The Rose (1587), jota parhaillaan kaivetaan esiin. Teatterit rakennettiin Lontoon ulkopuolelle juuri siksi, että haluttiin välttää paheksujien toimenpiteitä. .


title: The Theatre

text: "Romeon ja Julian" uskotaan saaneen ensiesityksensä The Theatressa, ja siellä on esitetty tiettävästi myös "Venetsian kauppiasta". The Theatrelle kirjoittivat näytelmiä myös Christopher Marlowe ja Thomas Kyd.


title: The Theatre

text: Uuden teatterin rakentaminen aloitettiin 2012.


title: Pienoishuone

text: Pienoishuone on yhden huoneen nukkekoti eli pienoismalli jostain huoneesta tai ulkotilasta kuten puutarhasta. Pienoishuone on pieni, yleensä kolmen seinän rajaama tila, johon lavastetaan tuokiokuva.


title: Pienoishuone

text: Pienoishuoneita voi tehdä esimerkiksi pahvilaatikkoon, paperikassiin, korurasiaan tai puusta tehtyyn vitriinilaatikkoon, jossa on lasinen etuseinä. Pienoishuoneita on tehty myös vanhojen kirjojen sisään, kastelukannuun, monitoriin, kaiuttimeen ja ompelukonelaatikkoon.


title: Pienoishuone

text: Pienoishuoneisiin voidaan tehdä paljon eri tyylisiä sisustuksia. Nukkekodeissa on tyypillisesti aina tietyt huoneet (keittiö, makuuhuone, olohuone, kylpyhuone, lastenhuone), jotka on sisustettu samaan tyyliin ja aikakauteen. Pienoishuoneiden rakentaja taas voi keskittyä esimerkiksi kylpyhuoneisiin kautta vuosisatojen tai eri maalaisiin keittiöihin.


title: Pienoishuone

text: Pienoishuoneita rakennetaan myös lahjaksi. Suosittuja ovat esimerkiksi ristiäislahjoiksi tehdyt lastenhuoneet, häälahjoiksi tehdyt hääparinuket rekvisiittoineen ja syntymäpäivälahjat, joihin kerätään päivänsankarin elämään ja harrastuksiin liittyviä elementtejä.


title: Pienoishuone

text: Maailman tunnetuimpia pienoishuoneita ovat niin sanotut Thorne-huoneet, Narcissa Niblackin ja hänen palkkaamiensa ammattilaisten vuosina 1932-1940 tekemät 100 huonetta, joista 68 on yhä näytteillä hänen kotikaupungissaan Chicagossa Museum of Science and Industry -museossa. Huoneiden aiheet vaihtelevat 1200-luvun eurooppalaisista huoneista 1930-luvun amerikkalaisiin huoneisiin, esimerkiksi Ludvig XVI:n makuuhuone ja Henrik VIII:n linnan sali, Santa Fe -ruokasali, japanilaiset ja kiinalaiset huoneet, art deco -huone ja tudorilaiset ja viktoriaaniset huoneet. .


title: Pienoishuone

text: Suomalaiset nukkekotiharrastajat järjestävät aika ajoin näyttelyitä. Pienenkin nukkekodin kuljettaminen näyttelypaikalle on iso urakka, sillä se voi sisältää satoja pieniä yksityiskohtia, joten purkamiseen ja uudelleenasetteluun menee paljon aikaa. Siksi näyttelyihin tuodaankin usein helpommin siirrettäviä pienoishuoneita, joissa esineet on voitu liimata paikoilleen. Suomalaisia pienoishuoneita on esitelty esimerkiksi Nukkekotielämää- sekä Hienoimmat nukkekotini -kirjoissa.


title: Pienoishuone

text: Tampereen Muumilaaksossa on pysyvästi esillä Tuulikki Pietilän Muumi-aiheisia pienoishuoneita.


title: Madara Palameika

text: Madara Palameika (s. 18. kesäkuuta 1987 Talsi) on latvialainen keihäänheittäjä.


title: Madara Palameika

text: Palameika voitti alle 23-vuotiaiden Euroopan-mestaruuden vuonna 2009 Liettuan Kaunasissa maansa ennätyksellä 64,51 m. Kaksi vuotta aiemmin, vuoden 2007 alle 23-vuotiaiden EM-kilpailuissa, hän sijoittui kolmanneksi. Berliinin MM-kilpailuissa 2009 Palameika karsiutui loppukilpailusta heitettyään karsinnassa 52,98 metriä. Barcelonan EM-kilpailuissa 2010 hän sijoittui kahdeksanneksi tuloksella 60,78 m. Daegun MM-kilpailuissa 2011 Palameika oli yhdestoista tuloksella 58,08 m. Helsingin EM-kilpailuissa 2012 Palameika sijoittui kahdeksanneksi tuloksella 56,82 m.


title: Madara Palameika

text: Lontoon olympialaisissa 2012 Palameika oli finaalin kahdeksas tuloksella 60,73 m. Moskovan MM-kilpailuissa 2013 hän jäi karsintaan. Zürichin EM-kilpailuissa 2014 Palameika sijoittui neljänneksi tuloksella 62,04. Pekingin MM-kilpailuissa 2015 hän karsiutui loppukilpailusta. Amsterdamin EM-kilpailuissa 2016 hän sijoittui seitsemänneksi tuloksella 60,39 ja Rio de Janeiron olympialaisissa kymmenenneksi tuloksella 60,14. Lontoon MM-kilpailuissa 20175 hän karsiutui loppukilpailusta.


title: Madara Palameika

text: Palameikan ennätys on 9. syyskuuta 2016 Brysselissä heitetty 66,18 m. Tulos on myös Latvian ennätys.


title: Kansanvallan päivä

text: Kansanvallan päivää on vietetty 17. heinäkuuta vuoden 1919 Suomen hallitusmuodon vahvistamisen kunniaksi vuodesta 1992 alkaen. Päivän juhlistaminen on muodostunut tavaksi vain entisissä Vammalan ja Mouhijärven kunnissa, jotka nykyisin kuuluvat Sastamalan kaupunkiin. Kansanvallan päivän juhla on kesäinen toritapahtuma, jossa muun ohjelman lisäksi ihmisillä on mahdollisuus puhua haluamistaan asioista julkisesti. Tapahtumassa julkistetaan joka vuosi myös äänestyksellä valittu Sastamalan Avainhenkilö. Avainhenkilön tulee olla syntyperäinen sastamalalainen tai Sastamalassa asuva henkilö, joka on toiminut paikkakunnan hyväksi ja tehnyt sitä tunnetuksi.


title: Linda Stahl

text: Linda Stahl (s. 2. lokakuuta 1985 Steinheim) on saksalainen keihäänheittäjä.


title: Linda Stahl

text: Alle 23-vuotiaiden EM-kilpailuissa vuonna 2007 Stahl voitti kultaa. Osakan MM-kilpailuissa 2007 Stahl sijoittui kahdeksanneksi heitettyään 61,03 metriä ja Berliinin MM-kilpailuissa 2009 kuudenneksi heitettyään 63,23 metriä. Barcelonan EM-kilpailuissa 2010 hän voitti Euroopan-mestaruuden ennätyksellään 66,81 m. Daegun MM-kilpailuissa 2011 hän selviytyi loppukilpailuun, muttei heittänyt siinä. Helsingin EM-kilpailuissa 2012 Stahl saavutti pronssia tuloksella 63,69 m. Lontoon olympialaisissa hän sijoittui niin ikään kolmanneksi heitettyään 64,91 m. Moskovan MM-kilpailuissa 2013 hän sijoittui neljänneksi tuloksella 64,78 m. Zürichin EM-kilpailuissa 2014 hän sai pronssia tuloksella 63,91. Pekingin MM-kilpailuissa 2015 hän oli kymmenes. Hän sai hopeaa Amsterdamin EM-kilpailuissa 2016 tuloksella 65,25.


title: Linda Stahl

text: Stahlin ennätys on kesäkuussa 2014 heitetty 67,32 m.


title: Yhdystie 2831

text: Yhdystie 2831 on yhdystie Hämeenlinnan kaupungin ja Lopen kunnan alueella Kanta-Hämeessä. Tie alkaa valtatieltä 10 Rengon Nummenkylässä, kulkee Rengon Lietsan kautta, ylittää Kantatien 54 ja päättyy yhdystielle 2824 Lopella.


title: Yhdystie 2831

text: Tie, samoin kuin sen jatkona Tammelan Portaan suuntaan oleva osuus yhdystiestä 2824, on osa valtakunnalliseksi matkailutieksi ja valtakunnallisesti merkittäväksi rakennetuksi kulttuuriympäristöksi nimetyn historiallisen Hämeen härkätien reittiä. Osuudella Nummenkylä–Lietsa valtatien 10 ja kantatien 54 välillä se on myös yksi Tiehallinnon määrittelemistä museoteistä, Porras–Renko-tie. Museotien varrelle jäävät vuonna 1936 tieoikaisun yhteydessä käytöstä jäänyt rauniotie ja seitsemän pitäjän rajaksi mainittu Palsankallion rajapaikka. Museotienä oleva osuus tiestä on päällystämätön.


title: Yhdystie 2831

text: Osoitenimenä tiellä on Hämeenlinnassa aiemman Rengon kunnan alueella "Hämeen Härkätie" ja sen jälkeen Lopella "Härkätie".


title: Yhdystie 2831

text: Ennen nykyisen valtatien 10 rakentamista 1960-luvun alussa tie oli osa silloista valtatietä 10.


title: Seututie 257

text: Seututie 257 on Laviasta Ulvilan Kullaalle johtava seututie. Tie erkanee Kantatie 44:stä muutaman kilometrin Lavian keskustasta etelään ja päättyy Valtatie 11:een Kullaan Koskin taajamassa. Tie on pituudeltaan 24 kilometriä ja se on hyvin mutkainen ja asfalttipäällyste on paikoin heikkokuntoinen. Tie noudattaa valtatie 11:n vanhaa reittiä. Tie kulkee pääosin metsämaisemassa ja sen varrella on vain vähän asutusta.


title: Kumiviikuna

text: Kumiviikuna eli huonekumipuu, "fiikus" ("Ficus elastica") on viikunoihin kuuluva vanha ja yleisesti käytetty huonekasvi. Luontaisissa oloissa kumiviikuna kasvaa isoksi puuksi.


title: Kumiviikuna

text: Luonnossa kumiviikuna kasvaa monikymmenmetriseksi puuksi, mutta huonekasvina tila ja olosuhteet rajoittavat kasvua, joten kumiviikuna muistuttaa huonekasvina suurimmillaan kookasta puuvartista pensasta.


title: Mark Oliphant

text: Sir Mark Oliphant (1901 – 14. heinäkuuta 2000 Canberra) oli australialainen ydinfyysikko. Hän oli kehittämässä ensimmäistä atomipommia, mutta kääntyi pian ydinaseiden vastustajaksi. Hän toimi 1970-luvulla Etelä-Australian kuvernöörinä.


title: Mark Oliphant

text: Australiassa syntynyt Oliphant opiskeli brittifyysikko Ernest Rutherfordin laboratoriossa Cambridgen yliopistossa. Hän kuului atomeja halkovaan ryhmään Cavendish-laboratoriossa vuonna 1932 ja kehitti toiseen maailmansotaan tutkaa, jonka jäljiltä välivaiheiden kautta syntyi nykyaikainen mikroaaltouuni. Vuodesta 1943 alkaen hän johti brittiläisten ja australialaisten fyysikoiden ryhmää atomipommin valmistamiseen tähdänneessä Manhattan-projektissa Los Alamosissa, Yhdysvalloissa. Hiroshiman ja Nagasakin atomipommitusten jälkeen Oliphant kääntyi ydinaseiden vastustajaksi ja kannatti koko loppuelämänsä aseriisuntaa, atomienergian rauhanomaista käyttöä ja myös vaihtoehtoista energiantuotantoa. Hän moitti itseäänkin ”sotarikolliseksi”.


title: Mark Oliphant

text: Oliphant palasi ulkomailta Australiaan vuonna 1950. Hän oli perustamassa Australian tiedeakatemiaa. Vuosina 1971–1976 hän toimi Etelä-Australian osavaltion kuvernöörinä. Hän kuoli 98-vuotiaana heinäkuussa 2000.


title: Mamai

text: Mamai (k. 1380) oli Sinisen ordan voimakas sotapäällikkö 1370-luvulla.


title: Mamai

text: Kultaisen ordan Berdi Begin valtakaudella Mamaista tuli "beqlar beg", joka komensi armeijaa ja oli ylituomari. Berdi Begin salamurhan jälkeen Mamai pyrki syrjäyttämään hänen veljensä ja murhaajansa Qulpan, jonka Nawruz Beg murhasikin vajaan puolen vuoden kuluttua. Mamai ei itse ollut Tšingis-kaanin suora jälkeläinen eikä voinut pyrkiä valtakunnan johtoon.


title: Mamai

text: Ordan hajaannuksen vuoksi venäläiset lopettivat veronmaksun sille. Mamai järjesti vuonna 1378 rangaistusretken, mutta Dmitri Donskoi löi sen kahteen otteeseen 1378 ja 1380 Vožhajoella ja Kulikovossa, minkä jälkeen Tohtamysh voitti hänet Kalkajoella. Mamai pakeni Krimille Caffaan, missä genovalaiset salamurhasivat hänet.


title: Jean Kirkpatrick

text: Jean Kirkpatrick (k. 19. kesäkuuta 2000) oli yhdysvaltalainen sosiologian tohtori ja kansainvälisen naisten oma-apuliikkeen, Women For Sobrietyn (WFS) perustaja.


title: Jean Kirkpatrick

text: Kirkpatrick valmistui maisteriksi vuonna 1954. Hän ryhtyi saman tien valmistelemaan sosiologian alan väitöskirjaa Pennsylvanian yliopistossa, mutta paha alkoholiongelma venytti työtä niin, että hän sai väitöskirjan valmiiksi vasta vuonna 1967. Päästyään irti alkoholista hän ryhtyi auttamaan muita päihderiippuvaisia naisia ja perusti 1970-luvun lopulla omiin kokemuksiinsa ja teoreettiseen tietoonsa perustuvan hoito-ohjelman alkoholistinaisille. Tämän Women For Sobriety -liikkeen ohjelmaa on toteutettu Yhdysvaltojen lisäksi muun muassa Irlannissa, Australiassa ja Kanadassa. Suomessa hänen oppejaan on toteuttanut Naiset yhdessä irti päihteistä -yhdistys Novat-ohjelman nimellä.


title: Jean Kirkpatrick

text: Kirkpatrick on kirjoittanut naisten päihdeongelmista useita artikkeleita ja kirjoja. Hänen teoksensa "Täyskäännös" käännettiin suomeksi vuonna 2000.


title: Jean Kirkpatrick

text: Jean Kirkpatrick kuoli 77-vuotiaana kesäkuussa 2000.


title: Murat Boz

text: Murat Boz (s. 7. maaliskuuta 1980) on turkkilainen laulaja. Murat Boz on julkaissut toistaiseksi kaksi albumia, Maximum (2007) ja Şans (2009).


title: San Diego Symphony

text: San Diego Symphony on yhdysvaltalainen orkesteri, joka esiintyi ensimmäistä kertaa 6. joulukuuta 1910. Nykyisin se pitää joka kaudella yli sata konserttia. Orkesteri on myös julkaissut levytyksiä Naxos- ja Proarte-levymerkeillä. Sen koti on alun perin vuonna 1929 rakennettu Copley Symphony Hall (alun perin "The Fox Theater"), joka annettiin orkesterin käyttöön vuonna 1984. Jahja Ling on orkesterin nykyinen musiikillinen johtaja; hänen edeltäjiensä joukossa ovat olleet Earl Bernard Murray, David Atherton, Yoav Talmi ja Robert Shaw.


title: Matt Carle

text: Matthew Carle (s. 25. syyskuuta 1984 Anchorage, Alaska, Yhdysvallat) on entinen yhdysvaltalainen jääkiekkopuolustaja. Hän pelasi useimmiten kakkosparissa all-round puolustajana. Carle ilmoitti lopettavansa uransa 32-vuotiaana perjantaina 25.11.2016. Hänen viimeiseksi NHL-seuraksi jäi Nashville Predators, jonka riveissä hän pelasi 2016-2017 kaudella 6 ottelua tehoin 0+1=1.


title: Matt Carle

text: Carle on kotoisin Alaskasta ja on paikallisten juniorisarjojen kasvatti. Hän siirtyi kaudeksi 2000–2001 mukaan Yhdysvaltain alle 18-vuotiaiden maajoukkueohjelmaan pelaamaan NAHL- ja USHL-sarjoja. Kauden 2002–2003 Carle pelasi USHL:ää River City Lancersin joukkueessa. Hänet palkittiin kauden päätteeksi parhaana puolustajana, valittiin ensimmäiseen tähdistökentälliseen ja kesällä San Jose Sharks varasi Carlen toisella kierroksella numerolla 47.


title: Matt Carle

text: Vuodet 2003–2006 Carle kävi Denverin yliopistoa. Hän pelasi NCAA:ssa hyvä kausia. Ensimmäinen kausi 2003–2004 Carlella päättyi koko NCAA:n mestaruuteen, kausi 2004–2005 päättyi mestaruuteen toisen kerran peräkkäin. Hän oli tehoilla 12+28=40 NCAA:n toiseksi tehokkain puolustaja Reid Cashmanin jälkeen ja valittiin kauden päätteeksi WCHA:n ensimmäiseen tähdistökentälliseen. Kaudella 2005–2006 Carle teki 39 ottelussa tehot 19+34=53 ollen sarjan tehokkain puolustaja ja koko NCAA:n pistepörssin kuudes Joe Pavelskin ja Paul Stastnyn kanssa. Hänet valittiin WCHA:n parhaaksi puolustavaksi pelaajaksi, vuoden pelaajaksi, WCHA:n ensimmäiseen tähdistökentälliseen ja Pohjois-Amerikan parhaaksi yliopistopelaajaksi palkiten Hobey Baker Awardilla. Carle pelasi kevätkauden 2006 San Jose Sharksissa. Hän debytoi NHL:ssä 25. maaliskuuta 2006. Carle pelasi keväällä 2006 yhteensä 12 runkosarjaottelua tehoin 3+3=6 ja 11 playoff-ottelua tehoin 0+3=3.


title: Matt Carle

text: Carle pelasi NHL:ssä hienon tulokaskauden 2006–2007 tehdessään 77 ottelussa tehot 11+31=42. Hän oli puolustajalle kovilla tehoilla joukkueen tehokkain puolustaja. Carle valittiin kauden päätteeksi tulokkaiden tähdistöön ja hän pelasi NHL:n nuorten tähdistöottelussa. Hän oli kauden tehokkain tulokaspuolustaja ja sijoittui tulokkaiden pistepörssissä kuudenneksi Pittsburgh Penguinsin Jordan Staalin ja New Jersey Devilsin Travis Zajacin kanssa. Kaudella 2007–2008 Carlen kausi oli tehojan valoissa paljon hiljaisempi, kun 62 ottelussa syntyi tehot 2+13=15. Hänet kaupattiin Ty Wishartin, ensimmäisen kierroksen- (kesälle ) ja neljännen kierroksen (kesälle ) varausvuoron kanssa kaudeksi 2008–2009 Tampa Bay Lightningiin vaihdossa Dan Boyleen ja Brad Lukowichiin. Carle ehti pelata Lightningissa vain 12 ottelua tehoin 1+1=2, kunnes hänet kaupattiin marraskuussa 2008 kolmannen kierroksen varausvuoron (kesälle 2009) kanssa Philadelphia Flyersiin vaihdossa Steve Emingeriin, Steve Downieen ja neljännen kierroksen varausvuoroon (kesälle 2009). Carle teki Flyersissa loppukauden 64 ottelussa tehot 4+20=24.


title: Matt Carle

text: Kaudella 2009–2010 Carle teki tehot 6+29=35. Flyers pääsi keväällä 2010 Stanley Cup -finaaleihin asti, mutta joukkue hävisi Chicago Blackhawksille otteluvoitoin 4–2.


title: Matt Carle

text: Heinäkuussa 2012 Carle palasi Tampa Bay Lightningiin kuusivuotisella sopimuksella.


title: Matt Carle

text: Carle voitti alle 20-vuotiaiden maailmanmestaruuden 2004 ja alle 18-vuotiaiden maailmanmestaruuden 2002.


title: F.E.A.R. 3

text: F.E.A.R. 3 (tyyliteltynä F.3.A.R.) on Day 1 Studiosin kehittämä ja Warner Bros. Interactive Entertainmentin julkaisema ensimmäisen persoonan ammuntapeli, joka on "F.E.A.R."-pelisarjan kolmas osa. Peli julkaistiin kesäkuussa 2011 Microsoft Windowsille, PlayStation 3:lle ja Xbox 360:lle.


title: Rockstar Toronto

text: Rockstar Toronto (ennen Rockstar Canada) on kanadalainen pelitalo, joka toimii Rockstar Gamesin alaisuudessa.


title: Lauri Linna

text: Lauri Johannes Linna (11. heinäkuuta 1930 Perho – 9. kesäkuuta 2018 Oulu) oli ylivieskalainen poliitikko ja kirjailija. Linna valmistui agrologiksi Pienviljelysneuvojaopistosta Hyvinkäältä vuonna 1956. Hän oli kansanedustajana 1970–1975 Oulun läänin vaalipiiristä Suomen Maaseudun Puolueen ja vuodesta 1972 Suomen Kansan Yhtenäisyyden Puolueen edustajana. Hän julkaisi kuusiosaisen "Aatu"-kirjasarjan 1996–2007. Lisäksi hän julkaisi teoksen "Vennamon panttivangit" (1998). Hänen veljensä on Heimo Linna.


title: Avro Canada CF-103

text: Avro Canada CF-103 oli suunniteltu torjuntahävittäjä, jota Avro Canada kehitti 1950-luvun alkuvuosina. Se oli jatkokehitetty versio CF-100 Canuck -hävittäjästä, jonka se olisi mahdollisesti myös korvannut. CF-103:n suorituskyky olisi ollut kuitenkin vain vähän CF-100:taa parempi, joten kone jäi malliasteelle.


title: F.E.A.R. (pelisarja)

text: F.E.A.R. (lyhennetty sanoista First Encounter Assault Recon) on kauhuelementtejä sisältävä ensimmäisen persoonan ammuntapelisarja.


title: F.E.A.R. (pelisarja)

text: Pelit keskittyvät F.E.A.R. joukkoon, jotka taistelevat paranormaaleja yksiöitä vastaan. Alma Wade, nuori yliluonnollinen tyttö, jota Armacham Technology Corporation testasivat, haluaa kostoa.


title: Raw Deal (albumi)

text: Raw Deal on suomalaisen hard rock –yhtye Gringos Locosin kolmas studioalbumi vuodelta 1991. Levyn on julkaissut Fazer Finnlevy dig it –merkillä. Musiikkikasetin sarjatunnus on DIGMC 52.


title: Raw Deal (albumi)

text: A-puoli


title: Raw Deal (albumi)

text:
1. Guts – 4:42
2. Street Credibility – 4:26
3. Poker Flat – 3:39
4. Get My P.O.M. – 3:35
5. Loony Tunes – 4:27
6. Parking-Lot Love – 4:05


title: Raw Deal (albumi)

text: B-puoli


title: Raw Deal (albumi)

text:
1. Chiquita – 4:15
2. Granted – 3:52
3. Workin' Out (With the Missus) – 3:46
4. Fast Lane - 4:01
5. Rock'n'Roll Hoochie Koo – 3:48
6. Get to You – 4:48


title: Christian Vietoris

text: Christian Vietoris (s. 1. huhtikuuta 1989 Gerolstein, Rhineland-Palatinate) on saksalainen moottoriurheilija. Vuodesta 2012 lähtien hän on kilpaillut DTM-sarjassa.


title: Christian Vietoris

text: Vietoris on kilpaillut myös Formula ADAC BMW, A1 Grand Prix, Saksan Formula 3, F3 Euroseries ja Aasian GP2 -sarjoissa. Vietoris voitti Formula ADAC BMW -sarjan mestaruuden vuonna 2006 ja A1 Grand Prix -sarjan mestaruuden kaudella 2006–07 yhdessä Nico Hülkenbergin kanssa. Vietoris on myös nuorin A1-kilpailun voittaja 18 vuoden ja 289 päivän ikäisenä.


title: Christian Vietoris

text: Vuonna 2010 Vietoris kilpaili GP2-sarjassa. Hän saavutti yhden voiton ja 29 pistettä. Vietoris on kilpaillut myös Aasian GP2-sarjassa kaudella 2009-10 voittaen Abu Dhabin sprinttikilpailun. Vietoris jatkoi samassa tallissa GP2-uraansa kaudella 2011. Hän jätti Espanjan ja Monacon viikonloput väliin, kun hän ajoi DTM:ssä, jotka olivat osuneet samana viikonloppuna päällekkäin GP2 viikonloppuina. Häntä tuurasi sen ajan Álvaro Parente. Vietoris palasi GP2:siin Valencian kilpailusta lähtien. Hän voitti Belgian pitkän kilpailun ja viime vuoden tapaan Italian sprinttikilpailun sijoittuen sarjan seitsemänneksi. DTM:ssä Vietoris saavutti 4 pistettä ja sijoittui sarjan 14:ksi.


title: Christian Vietoris

text: Vuonna 2012 Vietoris siirtyi kokonaan DTM-sarjaan saavuttaen 25 pistettä sijoittuen sarjan 12:ksi. Vuonna 2013 Vietoris saavutti neljä kolmossijaa ja yhden paalupaikan kauden aikana sijoittuen sarjan neljänneksi.


title: John Hartley

text: John Thorneycroft Hartley (9. tammikuuta 1849 Tong, Shropshire – 21. elokuuta 1935 Knaresborough, Yorkshire) oli englantilainen tennispelaaja. Hartley saavutti urallaan kaksi Grand Slam -turnausvoittoa kaksinpelissä. Hän voitti Wimbledonin turnauksen kahdesti: vuonna 1879 ja 1880.


title: John Hartley

text: Hartley voitti lisäksi Oxfordin yliopiston nelinpelimestaruuden vuonna 1882.


title: Yhdystie 2855

text: Yhdystie 2855 on yhdystie Hämeenlinnan kaupungin ja Hattulan kunnan alueella Kanta-Hämeessä.


title: Yhdystie 2855

text: Tie alkaa seututien 130 risteyksestä Hämeenlinnassa "Parolantienä", kääntyy sitten lounaaseen "Vuorentaantienä" ja yhtyessään historiallisen Hämeen Härkätien reittiin muuttuu osoitenimeltään "Hämeen Härkätieksi" ja ohittaa Hämeenlinnan Vuorentaan kylän. Hattulan puolella tien osoitenimenä on "Vanha Härkätie" ja tie kulkee siellä Kivijoen ja Kouvalan kylien kautta. Tämän jälkeen tie palaa Hämeenlinnan alueelle Rengossa ja on jälleen osoitenimeltään "Hämeen Härkätie". Rengon Kuittilassa tie erkanee historiallisen Hämeen Härkätien reitistä ja on loppumatkaltaan nimeltään "Kuittilanraitti" kunnes pian tämän jälkeen yhtyy valtatiehen 10 Rengon taajaman luona.


title: Yhdystie 2855

text: Hämeen Härkätie, jonka reittiin valtaosa tiestä kuuluu, on määritelty valtakunnalliseksi matkailutieksi ja valtakunnallisesti merkittäväksi rakennetuksi kulttuuriympäristöksi.


title: Lukáš Krajíček

text: Lukáš Krajíček (s. 11. maaliskuuta 1983 Prostějov, Tšekkoslovakia) on tšekkiläinen jääkiekkopuolustaja, joka pelaa KHL-joukkue Dinamo Minskissä. Hänen vahvuuksiin kuuluu kiekolliset taidot, luistelu, pelisilmä ja virheettömyys. Krajíček on pelannut NHL:ssä yhteensä 328 runkosarjaottelua tehopistein 11+61=72 ja keräten 245 jäähyminuuttia sekä 34 playoff-ottelua tehden viisi syöttöpistettä ja keräten 20 jäähyminuuttia.


title: Lukáš Krajíček

text: Krajíček oli nuorena hyvin lupaava pelaaja. Hän pelasi kauden 1998–1999 HC Zlínin U18-joukkueessa. Krajíček lähti jo 16-vuotiaana Pohjois-Amerikkaan kaudeksi 1999–2000 pelaamaan NAHL-joukkue Compuware Ambassadorssiin. Kaudeksi 2000–2001 hän siirtyi pelaamaan OHL-joukkue Peterborough Petesiin, joka varasi Krajíčekin kolmantena pelaajana kesällä 2000. Hän teki ensimmäisellä OHL-kaudellaan tehot 8+27=35, ja hänet valittiin kauden päätteeksi OHL:n ja koko CHL:n tulokkaiden tähdistökentälliseen. Kesällä Florida Panthers varasi Krajíčekin ensimmäisellä kierroksella numerolla 24.


title: Lukáš Krajíček

text: Varauksensa jälkeen Krajíček pelasi vielä kaksi seuraavaa kautta OHL:ssä. Keväällä 2002 hän pääsi haistelemaan NHL-tuulia viiden ottelun verran, ja kevään 2003 hän pelasi AHL-joukkue San Antonio Rampagessa. Kausi 2002–2003 OHL:ssä oli Krajíčekicelle menestyksekäs. Hän oli Peterborough Petesin tehokkain puolustaja tehoin 11+42=53. Koko OHL:n puolustajien pistepörssissä Krajíček oli viides Sault Ste. Marie Greyhoundsin Trevor Daleyn ja Ottawa 67'sin Brendan Bellin kanssa. Kauden päätteeksi Krajíček valittiin OHL:n ensimmäiseen- ja CHL:n toiseen tähdistökentälliseen. OHL:n valmentajat äänestivät hänet itäisen konferenssin parhaaksi ja nopeimmaksi luistelijaksi sekä parhaaksi hyökkääväksi puolustajaksi.


title: Lukáš Krajíček

text: Krajíček siirtyi kaudeksi 2003–2004 pelaamaan Florida Panthersin organisaatioon. Hänen kautensa kului vielä suurimmaksi osaksi AHL:ssä, mutta Krajíček pääsi pelaamaan myös 18 NHL-ottelua tehoin 1+6=7. Kauden 2004–2005 hän pelasi kokonaan San Antonio Rampagessa vuoksi. Krajíčekille kausi 2005–2006 oli ensimmäinen kokonainen NHL:ssä. Hän teki 67 ottelussa tehot 2+14=16. Kesäkuussa 2006 Krajíček siirtyi suuressa kaupassa Vancouver Canucksiin. Hänen kanssaan Canucksiin lähtivät maalivahti Roberto Luongo ja kuudennen kierroksen varausvuoro kesälle . Vaihdossa Panthersiin puolestaan matkasivat Todd Bertuzzi, Bryan Allen ja Alex Auld. Krajíček teki heinäkuussa 2007 kaksivuotisen jatkosopimuksen Canucksin kanssa, mutta sopimus päättyi ensimmäiseen kauteen, kun hänet kaupattiin Juraj Šimekin kanssa juuri kauden 2007–2008 kynnyksellä Tampa Bay Lightningiin vaihdossa Michel Ouelletiin ja Shane O'Brieniin. Krajíček teki Lightningissa kauden aikana NHL:n yhden kauden piste-ennätyksensä tehoilla 2+17=19.


title: Lukáš Krajíček

text: Kaudella 2009–2010 Lightning asetti Krajíčekin siirtolistalle 23 ottelun jälkeen. Krajíček pelasi farmijoukkue Norfolk Admiralsissa 15 ottelun ajan, kunnes hän siirtyi tammikuussa 2010 loppukaudeksi Philadelphia Flyersiin. Flyers eteni keväällä 2010 Stanley Cup -finaaleihin asti, mutta Chicago Blackhawks voitti mestaruuden voitoin 4–2.


title: Lukáš Krajíček

text: Krajíček teki syyskuussa 2010 vuoden mittaisen sopimuksen HC Oceláři Třinecin kanssa. Kausi 2010–2011 oli hänelle ensimmäinen Tšekin Extraliigassa ja ammattilaisena Euroopassa. Krajíček voitti liigan tehotilaston lukemalla +22 ja valittiin kauden päätteeksi parhaaksi puolustajaksi. Hän voitti Tšekin-mestaruuden keväällä 2011. Kaudeksi 2011–2012 Krajíček siirtyi KHL:n Dinamo Minskiin. Tammikuussa 2012 hän teki kaksivuotisen jatkosopimuksen joukkueen kanssa.


title: Lukáš Krajíček

text: Krajíček edusti Tšekkiä MM-kilpailuissa vuosina 2006, 2011 ja 2012. Noista ensimmäinen turnaus päättyi hopeaan ja kaksi jälkimmäistä pronssiin. Krajíček pelasi myös alle 20-vuotiaiden MM-kilpailuissa vuosina 2002 ja 2003.


title: Lukáš Krajíček

text: Myös Krajíčekin isoveli Jan on pelannut ammattilaisena. Tällä hetkellä hän pelaa Tšekin kolmanneksi korkeimmalla sarjatasolla 2. Národní hokejová ligan HC Karvinássa.


title: Työläisurheilun Yhtenäisyyskomitea

text: Työläisurheilun Yhtenäisyyskomitea (TYK) oli suomalainen vuosina 1929–1930 toiminut urheilujärjestö, jossa vaikutti Työväen Urheiluliiton oppositio, sosialistit ja kommunistit. TYK muodostettiin, kun sosialidemokraattien hallitsema TUL alkoi erottaa kommunistijohtoisia seuroja keskusjärjestöstä vuosia kestäneen riitelyn jälkeen. Viranomaiset lakkauttivat TYK:n kesällä 1930. TYK:n puheenjohtajina toimivat Urho Lähteinen (1929), Tatu Uosikkinen (1929–1930) ja Otto Lasanen (1930).


title: Työläisurheilun Yhtenäisyyskomitea

text: Kansainväliset tekijät olivat keskeinen osa TUL:n riitelyä. TUL kuului kansainväliseen Sosialistiseen urheiluinternationaaliin (SUI). TYK puolestaan noudatti kommunistijohtoisen Punaisen urheiluinternationaalin (PUI) poliittisia linjauksia, ja sen seurojen urheilijat osallistuivat PUI:n kansainvälisiin kilpailuihin. SUI:n ja PUI:n välit viilenivät 1920-luvun lopussa ja suhteiden kärjistyminen vaikutti työväen urheiluliikkeeseen kaikissa maissa. SUI läheni kansainvälistä sosialidemokraattista liikettä ja Kominternin ”kolmannen kauden” (1928–1935) jyrkkä taktiikka määritteli PUI:n kannat. PUI:n mukaan SUI oli sosiaalifasistinen järjestö. Molemmat internationaalit olivat erittäin kiinnostuneita TUL:stä, koska se oli varsin suuri järjestö moniin muihin työläisurheiluliittoihin verrattuna.


title: Työläisurheilun Yhtenäisyyskomitea

text: TYK:n lehti oli TUL:n entinen äänenkannattaja Työväen Urheilulehti. TUL:n vuoden 1927 liittokokous päätti ottaa lehden liiton haltuun kommunistien hallitsemalta osakeyhtiöltä. Vasemmisto kuitenkin vastusti päätöstä ja yhtiö jatkoi lehden julkaisemista. Sosialidemokraatit perustivat joulukuussa 1927 TUL:lle uuden äänenkannattajan, TUL-lehden. Lehdet ilmestyivät rinnakkain kesään 1930, jolloin kommunistien lehdet lakkautettiin.


title: Työläisurheilun Yhtenäisyyskomitea

text: TYK:n johtavia seuroja olivat helsinkiläiset Into, Jyry ja Toive sekä Kotkan Riento, Kuopion Riento, Nuorten purjehdusseura, Tampereen Veikot ja Oulun Tarmo.


title: Työläisurheilun Yhtenäisyyskomitea

text: Kommunistit ja sosialidemokraatit riitelivät 1920-luvulla kaikissa työväenjärjestöissä eikä urheiluliike ollut poikkeus. Kamppailu kärjistyi vuosikymmenen loppupuolella Kominternin ja PUI:n jyrkennettyä politiikkaansa ja suomalaiset kommunistit seurasivat ohjeita. Arvostelu sosialidemokraattisia urheilujohtajia ja Sosialistista urheiluinternationaalia kohtaan yltyi. Sekä SDP että STPV/SKP muodostivat omat organisaationsa TUL:n valtaamiseksi.


title: Työläisurheilun Yhtenäisyyskomitea

text: Osapuolten voimasuhteet mitattiin TUL:n kesäkuun 1927 edustajakokouksessa, johon sosialidemokraatit saivat enemmistön. Junttaustaktiikoita käytettiin runsaasti ja monien kommunistiseurojen valtakirjoja hylättiin. Sosialidemokraatti Väinö Mikkola valittiin TUL:n puheenjohtajaksi sosialisti Eino Pekkalan tilalle. Liittotoimikuntaan valittiin vain yksi vasemmistoryhmän edustaja. Vähemmistöön jääneet eivät tunnustaneet kokouksen laillisuutta.


title: Työläisurheilun Yhtenäisyyskomitea

text: Elokuussa 1928 PUI järjesti ensimmäiset Spartakiadit Moskovassa. TUL:n liittokokous 1927 päätti äänestyksen jälkeen osallistua tapahtumaan. SUI kuitenkin kielsi osallistumisen jäsenjärjestöiltään, ja TUL – epäonnistuttuaan erivapauksien saamisessa – pyörsi päätöksensä alkuvuonna 1928 sosialidemokraattien äänin. TUL uhkasi kaikkia kisoihin osallistuneita erottamisella. Kommunistit eivät totelleet TUL:n johtoa, ja spartakiadeihin lähetettiin joukkue, joka sai saaliikseen 7 kultamitalia. TUL alkoi erottaa spartakisteja jo ennen tapahtumaa, ja kaikki osallistuneet erotettiin 3. syyskuuta. TUL:n ja Neuvostoliiton suhteet katkesivat tapahtuneen johdosta seitsemäksi vuodeksi.


title: Työläisurheilun Yhtenäisyyskomitea

text: Vuoden 1929 liittokokouksessa osapuolten välit olivat erittäin tulehtuneet. Kokousta edelsivät jälleen voimakkaat junttaustoimet ja edustajista taisteltiin ankarasti. Vaaleissa äänesti 70 prosenttia jäsenistä. Sosialidemokraatit saivat 8 567 ääntä (42 paikkaa) ja vasemmisto 8 252 ääntä (28 paikkaa). Demarit hallitsivat kokousta ja veivät läpi omat kantansa vähemmistön vastustuksesta välittämättä. TUL:n johtoon valittiin pelkästään sosialidemokraatteja.


title: Työläisurheilun Yhtenäisyyskomitea

text: Liittokokouksen jälkeen TUL alkoi antaa lisää varoituksia ja kilpailukieltoja kommunistiurheilijoille ja -seuroille. Helsingin Jyry erotettiin TUL:stä elokuussa 1929. Vasemmiston hallitsemat seurat jatkoivat toimintaansa entiseen tapaan. Opposition seurojen kesken järjestettiin kilpailuja, joihin osallistuneet TUL puolestaan erotti jäsenyydestään. Heinäkuuhun 1930 mennessä liitosta oli erotettu 92 seuraa. Lisäksi 80 seuraa poistettiin rekisteristä ”toimintansa lopettaneina”. Näihin seuroihin kuului yhteensä 14 000 henkilöä eli noin puolet TUL:n jäsenkunnasta. Monien piirien alueella TUL:stä sai lähteä enemmistö seuroista, ja erotettujen joukossa olivat lähes kaikki suurten kaupunkien vanhat työväen urheiluseurat.


title: Työläisurheilun Yhtenäisyyskomitea

text: Sosialidemokraatit ryhtyivät pian perustamaan uusia seuroja erotettujen tilalle, ja ne hyväksyttiin TUL:ään. Erotettuja otettiin takaisin vain poikkeustapauksissa. Alkuvuonna 1930 TUL:stä erotettiin ensin Turun ja Uudenmaan sekä myöhemmin Oulun ja Perä-Pohjolan piirijärjestöt. Muihin kommunistijohtoisiin piireihin vaihdettiin sosialidemokraattinen johto.


title: Työläisurheilun Yhtenäisyyskomitea

text: TUL:n oppositio järjestäytyi kesäkuun 1929 liittokokouksessa. Perustettiin väliaikainen yhtenäisyystoimikunta, josta loppuvuonna päätettiin muodostaa valtakunnallinen yhteiselin. Työläisurheilun Yhtenäisyyskomitea perustettiin virallisesti 1.–2. joulukuuta järjestetyssä yhtenäisyysväen edustajakokouksessa, johon kerääntyi edustajia yli sadasta urheiluseurasta, joista suurin osa kuului edelleen TUL:ään. Komitean puheenjohtajaksi valittiin Tatu Uosikkinen ja sihteeriksi Toivo Sillanpää. Osanottajat edustivat lähes puolta TUL:n jäsenkunnasta. TYK alkoi muodostaa lajitoimikuntia ja paikallisia yhtenäisyyskomiteoita ympäri maata.


title: Työläisurheilun Yhtenäisyyskomitea

text: TYK:n tavoitteena oli ennen kaikkea TUL:n toimintayhtenäisyyden palauttaminen. Kommunistit vastustivat (PUI:n linjan mukaisesti) uuden varsinaisen liiton perustamista. Kommunistien kanssa liittoutuneet sosialistit (Suomen työväen vasemmistoryhmä) olivat kuitenkin uuden liiton perustamisen kannalla. Tätä linjaa ajoi muun muassa TUL:n entinen puheenjohtaja Pekkala. Aiheesta käytiin kiivasta väittelyä alkuvuonna 1930, ja ryhmien välit viilenivät.


title: Työläisurheilun Yhtenäisyyskomitea

text: TYK:llä ja sen seuroilla oli laajaa paikallista, kansallista ja kansainvälistä kilpailutoimintaa. Ero TUL:stä ei juuri näkynyt seurojen toiminnan laajuudessa. TYK toimi käytännössä kuin itsenäinen liitto. Se piti omat mestaruuskilpailunsa ja tapahtumansa. TYK:n seurat olivat komiteaan samassa suhteessa kuin aiemmin TUL:ään. TYK:n suurin kansainvälinen urheilumenestys oli PUI:n vuoden 1930 painin maailmanmestaruuskilpailut Oslossa. Suomalaiset voittivat kaikki sarjat.


title: Työläisurheilun Yhtenäisyyskomitea

text: Viranomaiset lakkauttivat TYK:n muiden kommunistien hallitsemien järjestöjen tavoin kesällä 1930. Toiminta loppui vähitellen heinäkuussa. Työväen Urheilulehden viimeinen numero ilmestyi 1. heinäkuuta. Elokuuksi suunniteltu valtakunnallinen edustajakokous jäi pitämättä. TYK:n johtomiehiä vangittiin huhtikuusta 1930 alkaen ja viimeiset haastettiin oikeuteen joulukuussa 1932. Etsivän Keskuspoliisin mukaan TYK otti ohjeensa SKP:ltä ja PUI:ltä, ja se toimi laillisen hallitusvallan tuhoamiseksi.


title: Työläisurheilun Yhtenäisyyskomitea

text: Myös komiteaan liitetyt seurat lakkautettiin yksi toisensa jälkeen. Ainakin 157 urheiluseuran toiminta loppui kommunistilakien nojalla 1930-luvun alussa. Suurin osa näistä seuroista oli TYK:n yhteydessä, mutta myös TUL:n järjestöjä lakkautettiin.


title: Työläisurheilun Yhtenäisyyskomitea

text: TYK:n ja seurojen lakkauttamiset ajoivat kommunistisen urheiluliikkeen maan alle. SKP:n 7. puoluekonferenssi kielsi syksyllä 1930 kommunisteilta osallistumisen TUL:n toimintaan. Kommunistit järjestivät salaista liikuntatoimintaa ja urheilukilpailuja muun muassa heinäladoissa ja yksityisasunnoissa. Toisaalta monet rivikommunistit pyrkivät ja pääsivät takaisin TUL:ään. Nimenomaan työläisurheiluliikkeessä kommunistien julkinen toiminta jatkui laajimmillaan. SKP:n asenne muuttui kansanrintamapolitiikan myötä vuosina 1933–1934.


title: Niklas Hjalmarsson

text: Niklas Hjalmarsson (s. 6. kesäkuuta 1987 Eksjö, Ruotsi) on ruotsalainen jääkiekkopuolustaja, joka edustaa NHL-joukkue Arizona Coyotesia. Hyvänä taistelijana ja pelinavaajana tunnettu kahden suunnan puolustaja on joukkueen neljännen kierroksen varaus kesältä , jolloin Blackhawks varasi Hjalmarssonin numerolla 108.